Kauden 2012-2013 asioita\nUusin Alueen Uutisia -lehti (loka-2012)\nSeminaari Suomen piirin nykytilasta ja tulevaisuudesta\nSeminaari pidettiin KFUM:n tiloissa Helsingissä 24.11.2012. Seminaariin osallistui 26 kiltojen jäsentä pääkaupunkiseudun, Turun ja Tampereen killoista. Seminaarin lähtökohta oli huoli Y-kiltojen jäsenkunnan vähenemisestä ja toiminnan hiipumisesta. Seminaarissa haluttiin pohtia keinoja tämän kehityssuunnan kääntämiseksi nousuun. Tavoitteena oli löytää ratkaisuja sekä kiltojen toimintaan ja uusien jäsenten hankintaan että uusien kiltojen perustamiseen. Seminaarin avasi RDE Anita Kankkonen, joka myös tulkkasi englanninkielisen koulutuksen suomeksi. Seminaarin pääpuhujana ja vetäjänä oli Euroopan Lohkon koulutusvastaava ja Suomen Balttian mentori Jacob Kristensen Tanskasta.\nOsanottajat oli jaettu neljään työryhmään, joiden avulla toteutettiin seminaarin ensimmäinen osa aivoriihimenetelmällä. Seinälle koottiin ryhmien parannusehdotukset tilnteen korjaamiseksi. Näistä sitten valikoitui parhaaksi katsotut ideat. Yhteenveto ideoista julkaistaan erillisenä raporttina ja jaetaan seminaarin osanottajille ja killoille.\nLyhyesti voidaan todeta, että ideoiden kirjo oli laaja. Uusien kiltojen aloittamisen yhteydessä todettiin tärkeäksi pitkäjänteinen, kantava ja tärkeäksi koettu toimintamalli, josta esimerkiksi käyvät kehitysmaiden hankkeet, TOF-projekti ja monet paikalliset NMKY:tä ja partiolaisia tukevat projektit. Nuorempien sukupolvien saaminen mukaan toimintaan todettiin keskeiseksi ja myöskin haastavaksi kysymykseksi. Nuoten kiltojen perustaminen herätti erityistä pohdintaa. Sukupolvien välinen ero asettaa omat vaatimuksensa, joiden johdosta nuorten toimintavaatii uutta lähestymistapaa. Kiltatoiminnan ideoista koetiin tärkeiksi yhteisöllisyys ja uuden jäsenen perehdyttäminen ja huolenpito. Lisäksi korostettiin säännöllisen ja hyvin suunnitellun ohjelman merkitystä.\nSeminaarin toinen osa käsitteli uuden killan perustamiseen liittyviä toimenpiteitä ja tiimityötä. Keskeinen asia oli kuinka perustaa laajentumistyöryhmä, joka asettaa tavoitteet, ottaa huomioon todelliset resurssit ja vaihtoehdot. Tämän jälkeen tavoitteen saavuttaminen riippuu paljon tahtotilasta ja aktiivisuudesta. Laajentumissuunnitelman toteuttaminen edellyttää seurantaa säännöllisin väliajoin. Laajentumistyön rahoitusta on mahdollista hakea YES-rahastolta. Kiltojen tiimityön periaatteita käytiin myös läpi koskien hallituksen työskentelyä, suunnitelmia, tavoitteenasettelua, koulutusta sekä yhteydenpitoa jäsenlehden tai kotisivujen välityksellä.\nMonia ideoita tuli esille. Nyt tarvitaan käytännön tekijöitä sekä uusien jäsenien hankkimiseksi että valtakunnan tasolla uusien kiltojen aloittamiseksi.\nSeminaarin lopuksi osanottajat saivat nauttia kahdesta musiikkiesityksestä. Turun killan Pekka Läntinen esiti ex. temporena kauniin norjalaisen kansanlaulun. Muusikko Pentti Hildén esitti kahdella perinteisellä luutulla ja kitaralla sarjan renesanssiajan ja Bellmannin lauluja sekä myös argentiinalaista musiikkia. Musiikkiesitys oli erittäin onnistunut päätös työntäyteiselle seminaaripäivälle.\nAluejohtaja Veikko Juvonen ja aluesihteeri Esko Vepsä vierailivat Latvian Liepajassa, missä nuorin kiltamme on toteuttamassa upeata nuorison toimintataloprojektiaan. Kilta on saanut Liepajan kaupungilta käyttöönsä esikaupunkialueella sijaitsevan toimitilan, joka oli päässyt varsin huonoon kuntoon. Kilta on käynnistänyt tilojen kunnostamisen ja saanut kuntoon jo kaksi huonetta. Kolme muuta ja eteisaula odottavat vielä kunnostustaan, mutta rahaa on talousongelmien kanssa painivassa maassa niukalti tarjolla.\nKillan jäsenet esittelivät suunnitelmiaan vierailleen toukokuun 11 päivänä toteutetun vierailun aikana ja aluehallitus päätti lauantaina 12.5 Cesiksessä Latviassa, että kuluvan kauden alueprojektin varoista ohjataan tämän kohteen tarpeisiin enintään 500 euroa kauden aikana kerätyistä varoista.\nSyyskuussa 2012 Liepajassa pidettävälle aluekokoukselle tullaan ehdottamaan, että tämä projekti voisi olla myös ensi kauden kohteemme, jolloin saattaisimme saada varoja hieman runsaammin ja kilta saattaisi viedä tuellamme tehtävänsä päätökseen.


Näin laitat kiireen, kaaoksen ja ketutuksen kuriin - Viestijät\nSari Sohlström on brändikehitykseen, strategiseen viestintään ja sisältömarkkinointiin erikoistunut strategi, jonka intohimona on herätellä organisaatioita dialogiin ja vaikuttavaan viestintään. LM Somecolla työskennellessään hän on terävöittänyt useiden B2B-yritysten ja julkisten organisaatioiden sisältöstrategioita ja toiminut aktiivisena sparrauskumppanina organisaatioiden sosiaalisen median strategisessa kehittämisessä.\nKymmenen kanavaa – ja paine saada kaikkiin sisältöä. Postaus sutaistaan kiireellä ja laitetaan pomon pyynnöstä kaikkiin kanaviin. Postaus ei kylläkään koskettanut kuin Facebookin käyttäjiä, mutta onpahan nyt kanavissa sisältöä – ja itsellä hetki aikaa edistää muita asioita työlistalla. Kuulostaako tutulta? Kiire, kanavakaaos ja ketutus ovat monelle arkipäivää – mietitään hetki, miten ne saadaan kuriin.\nAnnetaan AASIn auttaa! Vaikka aasit ovatkin eläinkunnan hyvämuistisia ja kantokykyisiä puurtajia, nyt puhutaan mallista, jossa kiirettä ja kaaosta lähdetään purkamaan Auditoinnin, Analysoinnin, Sisältöstrategian ja Ison volyymin käyttöönotolla. Kaaoksesta ja kanavahässäkästä riippuen organisaatiossa saatetaan tarvita AASI-kikoista monia, ellei jopa kaikkia.\nKuinka monta kanavaa organisaatiollasi on kaikki digitaaliset ja sosiaalisen median kanavat mukaan lukien? Toimivatko ne tavoitellulla tavalla? Millainen mielikuva brändistäsi yleisöllesi kanavien perusteella muodostuu? Onko joukossa kanavia, joita ei enää tarvita tai ylläpidetä? Ovatko kaikki organisaatiosi brändiin liitetyt kanavat markkinointi- ja viestintäyksikön tiedossa?\nStrategin urani aikana vastaani on tullut useampi organisaatio, joka tuskailee esimerkiksi valtavan sosiaalisen median kanava- ja sivumäärän kanssa. Kun niitä on lähdetty tarkemmin kartoittamaan, on yllättäen huomattu, että sivuja ja tilejä onkin paljon oletettua enemmän. Joku on esimerkiksi joskus perustanut Facebook-sivun tietylle hankkeelle, ja hankkeen edetessä sivun päivittäminen on ensin vähentynyt ja sitten hiipunut kokonaan. Vaikka hanke olisikin jo päättynyt ja sen ylläpitäjä vaihtanut työpaikkaa aikoja sitten, sivu on kuitenkin yhä olemassa. Loppupeleissä huomataan, että kuopattuja tai tyhjäkäynnillä käyviä sivuja on useita, ja jokainen niistä rakentaa mielikuvaa brändistäsi. Samalla nykyisten aktiivisten kanavien ja sivujen sisällöntuotannon kanssa taistellaan tuskanhiki otsalla, sillä sisältöä on saatava, tavalla tai toisella.\nOtetaan avuksi ensimmäinen A eli auditointi! Kartoitetaan kaikki organisaation kanavat ja rakennetaan mittaristo todentamaan niiden toimivuutta. Sen jälkeen arvioidaan, mihin kanaviin ylipäätään kannattaa kohdentaa resursseja, mistä kanavista tai sivuista on aika luopua kokonaan ja mitkä ovat mahdollisesti yhdistettävissä toisiinsa.\nDigitaalista markkinointiviestintää auditoimalla voi myös tutkia laajemmin, kuinka johdonmukaisesti brändikokemus välittyy eri kanavissa kuten verkkosivuilla, sosiaalisen median kanavissa, uutiskirjeissä ja erilaisissa sovelluksissa, ja verrata digitaalista presenssiä esimerkiksi kilpaileviin brändeihin. Auditointi antaa kokonaiskuvan siitä, missä kaikkialla brändisi näkyy, miten siitä viestitään ja onko kokonaisuus linjassa brändiin sopivalla tavalla. Auditointi parantaa myös tietoturvaa, sillä tilioikeudet ja salasanat eivät enää pyöri vanhoissa muistiinpanoissa tai entisten yhteistyökumppanien välimuisteissa.\nKun edellä mainitut asiat ovat varmasti kunnossa, on aika arvioida jäljellä olevien kanavien nykytilaa ja varata analyysin pohjalta säännöllinen, esimerkiksi vuosineljänneksittäin toistuva katsaus kehityksen varmistamiseksi.\nTavoitteisiin kytketyt määrälliset mittarit näyttävät säälimättömästi, olemmeko päässeet asetettuihin tavoitteisiin: miten kanavia ja sisältöjä tulisi kehittää ja millä aikataululla. Tehtyjä sisältöjä voidaan tutkia myös laadullisesti: mitkä sisällöt ovat toimineet halutulla tavalla, mitkä puolestaan eivät. Tarvitaanko uusia sisältökonsepteja kohdeyleisöjen tavoittamiseksi eri kanavissa? Analyysiin voi sisällyttää myös katsauksen oman toimialan kilpaileviin kanaviin ja sisältöihin.\nAnalyysin avulla tunnistetaan selkeät kehityskohteet ja toisaalta toimivat sisällöt ja/tai konseptit. Näitä oppeja viedään edelleen sisältöstrategisten linjausten työstöön, jotta kaikilla sisältötyötä tekevillä olisi yhteinen ja yhtenäinen käsitys kanavien rooleista.\nMitä tavoittelemme ja miksi? Keitä kohdeyleisömme ovat ja mitä he meiltä haluavat? Missä kanavissa ja millaisilla sisällöillä tavoitamme heidät? Kuinka mittaamme tavoitteisiin pääsyä?\nSisältöstrategiset linjaukset auttavat rakentamaan brändin tunnettuutta pitkäjänteisesti ja tavoitteellisesti. Dokumentoidun sisältöstrategian avulla viestinnän linja pysyy yhtenäisenä, ja kullekin alustalle voidaan tuottaa kohdeyleisöjä puhuttelevaa sisältöä tehokkaasti ja mitattavasti. Kun sisältöstrategia vapauttaa resursseja toimimattomien sisältöjen tuotannosta, säästyy aikaa, vaivaa ja kyyneliä.\nSelkeillä, yhteisesti sovituilla linjauksilla otetaan kantaa paitsi uusien sisältöjen konseptointiin, myös olemassa olevien sisältöjen tehokkaampaan hyödyntämiseen. Esimerkiksi mahdollistaako nettisivuilla oleva sisältö sen jakamisen useammalla lähdöllä eri kanaviin? Ellei, miten nettisivujen sisältöjä tulisi jatkossa kehittää? Miten kohdeyleisöjen sisällönkulutus eri alustoilla on huomioitu? Millaiseen vuorovaikutukseen pyrimme eri kanavissa ja kuinka mahdollistamme sen? Miten tehostamme sisäistä prosessiamme? Millaisia suunnittelun ja sisällöntuotannon työkaluja käytämme jatkossa?\nJokaisella organisaatiolla on omat kipupisteensä sisältöjen tuottamisessa, mittaamisessa ja edelleen kehittämisessä; niiden löytäminen ja dokumentointi kehittämisen tiekarttoineen on osa modernia viestintäosaamista, johon kannattaa satsata, jottei kaaos, kiire ja ketutus saisi pysyvää jalansijaa arjesta.\nIso volyymi käyttöön\nNostetaan siis volyymiä! Nostetaan koko organisaatio – tai ainakin sen johto, myynti ja asiantuntijat – viestimään aktiivisesti omilla kasvoillaan sosiaalisessa mediassa.\nTiesitkin jo ehkä, että henkilöstöllä on keskimäärin kymmenkertainen verkosto organisaation verkostoon nähden. Mutta tiesitkö, että brändiviestit saavat brändiin verrattuna 24-kertaisen näkyvyyden henkilöstön jakojen kautta tai että 84 prosenttia B2B-ostajista kysyy neuvoa toimialansa ja oman organisaationsa kollegoilta – myös siellä sosiaalisessa mediassa.\nAsiantuntijoilla, myyntiammattilaiset mukaan lukien, on siis selkeä roolinsa sosiaalisessa mediassa. He pääsevät avaamaan faktoja, syventämään organisaation toimintaa ja auttamaan joskus monipolvisessakin päätöksenteossa. Johdon tehtävänä puolestaan on rakentaa organisaation olemassaololle merkitystä ja kontekstia. Samoin kuin sisältöstrategiset linjaukset muodostavat yhtenäisen linjan markkinointiviestinnälle, johdon, asiantuntijoiden ja myynnin johdonmukainen läsnäolo vahvistaa brändikokemusta, rakentaa luottamusta ja lisää kohtaamispisteitä (potentiaalisten) asiakkaiden, muiden asiantuntijoiden, kumppanien ja organisaatioiden välille. (Olen kirjoittanut kasvojen, äänen ja volyymin käytöstä aiemmin, käy lukemassa!)\nSamalla kun yrityksen näkyvyys saa tällä tavoin laajempaa kohtaamispintaa, viestintäorganisaation rooli kasvaa organisaatiota sparraavaksi viestintävalmentajaksi, joka perustelee, tukee, aktivoi ja opastaa. Mutta veikkaan, että tästä huolimatta ja juurikin siksi kiire, kaaos ja etenkin se ketutus rauhoittuvat aikaa myöten.\nAnnetaan siis AASIlle mahdollisuus! Järkeistetään viestinnän työtä ja resurssien käyttöä\n1) auditoimalla digitaalisen markkinointiviestinnän kokonaisuus ja karsimalla pois turhat versot,\n2) analysoimalla säännöllisesti jäljellä olevien kanavien suoriutumista,\n3) dokumentoimalla sisältöstrategiset linjaukset ja ottamalla ne käyttöön ja\n4) aktivoimalla laajasti organisaation johtoa, myyntiä ja asiantuntijoita ottamaan oma roolinsa sosiaalisessa mediassa inhimillisemmän brändin rakentamiseksi.\nBlogiteksti on osa LM Somecon ja ProComin yhteistyötä ProCom-päivässä 2022.\nViestintäseminaari ProCom-päivän 2.6. teema on brändit ja maine. Lue lisää päivästä tästä.\nAvainsanat: auditointi, sisältöstrategia, viestintä


WORK2017 – Työ ja työvoima digitaalisessa tulevaisuudessa - Turun kauppakamari\nWORK2017 – Työ ja työvoima digitaalisessa tulevaisuudessa\n16.8.2017 - 18.8.2017\n« Elinvoimainen Vakka-Suomi -seminaari\nVerkkokaupasta sinunkin menestystarinasi? »\nKansainvälinen tiedekonferenssi WORK2017- Work and Labour in the Digital Future keskittyy ajankohtaiseen työelämän tutkimukseen monitieteisesti. Konferenssin pääteemana on ”Työ ja työvoima digitaalisessa tulevaisuudessa”. Konferenssin puheenjohtajana toimii professori Anne Kovalainen Turun kauppakorkeakoulun johtamisen ja yrittäjyyden laitokselta.\nKonferenssissa esiintyy viisi kansainvälisesti ansioitunutta pääpuhujaa: Professori Martin Kenney (UC Davis and Berkeley), professori Monder Ram OBE (U Birmingham), Executive Director Marina Gorbis (IFTF), professori Jerry Jacobs (U Penn) ja Senior Research Scientist Peter Levin (Intel Corporation).\nKonferenssissa kokoontuu 26 eri aiheista ryhmää, joissa kussakin useita tutkimusesityksiä. Aiheet kattavat työn ja työelämän tutkimuskentän laajasti ja monipuolisesti käsitellen mm. digitalisaation ja työn välistä suhdetta, töiden organisointia, kestävän työelämän edellytyksiä, koulutusta, työhyvinvointia, työelämän monimuotoisuutta, työmarkkinoita ja työllisyyttä. Osallistujat ovat tervetulleita seuraamaan uusien tutkimustulosten esittelyjä.\nKohderyhminä ovat työn ja työelämän tutkijat eri tieteenaloilla sekä yhtä lailla työelämän kehittäjät sekä asiantuntijat, jotka kaipaavat uutta tutkimustietoa ja sovelluksia työelämän haasteisiin. Konferenssiesityksistä laaditaan e-kirja, joka sisältyy konferenssimateriaaleihin.\nTurun kauppakamarin jäsenetuhinta 180 €. Maksuun sisältyy kirjallinen aineisto ja päiväohjelman mukaiset tarjoilut.\nIlmoittautumiset 15.6.2017 mennessä.\nTurun työtieteiden keskus ,Turun kauppakorkeakoulu, Suomen Akatemian rahoittama SwiPe-projekti


Nuorukainen kiristi röyhkeästi kahdeksaa ähtäriläisnuorta kahden vuoden ajan – Näin tekijä nyhti teineiltä kymmeniä tuhansia | Pohjalainen\nÄhtäriläinen nuorimies piinasi kahdeksaa muuta ähtäriläisnuorta noin kahden vuoden ajan.\nHän kiristi näiltä yli 23 000 euroa rahaa. Jopa syyttäjä hämmästeli poikkeuksellista rikosta.\n– Onko tämä kuvio ollut vahinko, vai onko tekijällä ollut äärimmäistä psykologista taitoa, kihlakunnansyyttäjä Jarmo Rintala kysyi keskiviikkona Etelä-Pohjanmaan käräjäoikeuden istunnossa Seinäjoella.\nSyyttäjä katsoi tekijän toimineen suunnitelmallisesti ja häikäilemättömästi ja ajaneen nuoret helvetilliseen tilanteeseen. Rintala syytti nuorukaista törkeästä kiristyksestä. Mies myönsi syytteen oikeaksi.\nKiristys alkoi sähkötupakkatilauksesta\nKaikki alkoi helmikuussa 2017, kun tuolloin vielä alaikäinen ähtäriläinen nuorukainen kokosi muista ähtäriläisnuorista ryhmän, joille hän kertoi hankkivansa sähkötupakkatuotteita. Kaikki mukaan lähteneet pojat ja tytöt olivat kiristäjää nuorempia. Vanhimmat uhrit olivat vain joitakin kuukausia tekijää nuorempia, nuorimmat olivat vasta 14-vuotiaita.\nTekijä aloitti kiristyksen kertomalla, että tulli oli pysäyttänyt sähkötupakkatilauksen. Tosiasiassa mitään tilausta ei ollut. Ensin tekijä sanoi, että asia selviää 1 500 euron sakkomaksun maksamalla. Hän kertoi muille ryhmän jäsenille, että jos sakkoa ei makseta, asia menee sosiaaliviranomaisten tietoon ja saattaa johtaa nuorten huostaanottoihin.\nSeuraavassa vaiheessa tekijä kertoi, että maksettavaksi oli tullut nyt uusi yli 16 000 euron sakko. Tekijä jatkoi rahan vaatimista nuorilta. Yleensä hän asetti pian koittavan takarajan, johon mennessä oli saatava kasaan tietty summa rahaa, jotta vaikeudet raukeaisivat.\nTekijä antoi ymmärtää olevansa itse suurin maksaja ja kaikkein pahimmissa ongelmissa.\nTekijä kehotti varasteluun ja pikavippeihin\nVähävaraiset nuoret maksoivat tarvittaessa myös toisten puolesta, jos heillä sattui olemaan rahaa. Kun osa nuorista itsenäistyi ajan mittaan, he nostivat opintolainaa ja ottivat pikavippejä. Tekijä jopa vihjasi pikavippifirmojen hyvistä tarjouksista. Lisäksi hän kehotti nuoria tarpeen vaatiessa vaikka varastamaan tarvittavat rahat.\n– Käykää vaikka äitinne lompakolla, eivät ne niiden kanssa nuku, tekijä viestitti WhatsApp-ryhmässä.\nTekijän luoma paine koko joukkoa ja yksittäisiä nuoria kohtaan oli jatkuva. Tekijä saattoi olla yhteydessä uhreihinsa päivittäin ja antaa vain tunteja kestäviä takarajoja rahojen hankkimiseen.\nJos tekijä kuuli, että asiasta oli puhuttu ulkopuolisille, hän ojensi ryhmän jäseniä heti. Mies muun muassa viestitti, että jos joku ilmiantaa, ilmiantaja on nopeasti ilman päätä.\nSyyttäjän mukaan tekijä ei kuitenkaan uhannut ryhmän jäseniä konkreettisella väkivallalla, vaan viranomaisseuraamuksilla, jotka eivät ole olleet tekijän vallassa. Sekin riittää syyttäjän mukaan törkeän kiristyksen tunnusmerkistön täyttymiseen, eikä miehen puolustus tätä kiistänyt.\nTekijä itse uhriutui ja sai ymmärrystä\nTekijä kirjoitti WhatsApp-ryhmiin jakamansa viestit etukäteen puhelimeensa. Viestit olivat välillä pitkiä ja hänen laatimansa kuvio rahan tarpeesta epälooginen ja monimutkainen. Syyttäjän mukaan tarkoitus oli vain luoda koko ajan painetta rahojen saamiseksi. Tekijä myös väitti uhrautuvansa muiden puolesta.\n– Jokainen pitää nyt loppuelämänsä pään kiinni. Pelastan teidät jokaisen. 20 euroa ja olet kuivilla.\nKun joku ryhmästä kertoi väsyneensä jatkuvaan paineeseen, tekijä vastasi olevansa itse pahimmassa liemessä.\n– Ai jaa, oot sinä loppu, minulla ei riitä tonni, mies viestitti ja sai vastaukseksi anteeksipyynnön ja sydän-emojin.\nTekijä antoi ymmärtää, että jos asia tulisi viranomaisten tietoon, koko ryhmä olisi vaikeuksissa, koska he olivat pyrkineet harhauttamaan viranomaisia. Nuorimies väitti isänsä maksaneen osan vaadituista sakkomaksuista ja että ryhmän jäsenten pitää maksaa isälle takaisin.\nEsitutkinnan mukaan tekijän isä ei ollut kiristyksestä tietoinen.\nTekijä antoi ymmärtää, että nuorilla olisi jossakin vaiheessa mahdollisuus saada osa rahoista takaisin, mikäli he eivät jättäytyisi pois kuviosta vaan jatkaisivat maksamista.\n– Tämä oli hämmentävän tehokas koukutus, syyttäjä kommentoi.\nEi antanut edes joulurauhaa\nTekijä jatkoi kiristystään alkuvuoteen 2019 saakka. Viestittely ei tauonnut edes jouluksi. Tapaninpäivänä 2018 tekijä antoi ymmärtää, että jos ryhmästä joku oli saanut joululahjaksi rahaa, ne tulisi toimittaa hänelle.\nYksi uhreista menetti kahden vuoden aikana yli 9 000 euroa rahaa. Neljän muun nuoren maksama rahasumma nousi tuhansiin euroihin ja kolmen osuus oli 400–500 euroa. Jossakin vaiheessa tekijä ilmeisesti yritti saada ryhmän jäseniä mukaan välittämään nuuskaa ja alkoholia, mutta tästä ei tullut mitään.\nNuorukainen myönsi ja pahoitteli\nTekijä myönsi teot. Hän itse ei sanonut oikeudenkäynnissä sanaakaan. Puolustuksen mukaan nuorukainen ei itsekään kyennyt irtautumaan kuviosta. Tekijä myös pahoitteli tekoaan puolustuksensa välityksellä.\nSyyttäjä painotti, että kaikki nuorilta kerätty raha on ollut pois näiden oman elämän rakentamisesta. Hän piti pikavippeihin kehottamista erityisen moitittavana.\nNuoret vaativat myös kärsimyskorvauksia, joista suurin oli 4 000 euroa. Tekijän puolustus ei kuitenkaan hyväksynyt yli 2 000 euron kärsimyskorvausvaatimuksia.\nKoska tekijä myönsi syytteet, uhrien kertomuksia ei kuultu. Oikeudenkäynnissä oli mukana muutamien nuorten huoltajia, jotka asian käsittelyn lopuksi kertoivat siitä, miten ikävällä tavalla kaksi vuotta kestänyt piina oli vaikuttanut nuoriin.\nTekijä myönsi oikeudenkäynnissä törkeän kirityksen lisäksi 15 lievää petosta ja kavalluksen. Ne olivat syyttäjän mukaan normaaleja nettikauppapetoksia, joissa vahinko on ollut 200–400 euroa per kerta. Lisäksi nuorukainen sai syytteen liikenneturvallisuuden vaarantamisesta.\nTuomio asiassa annetaan kansliatuomiona myöhemmin tässä kuussa.\nMaakunta Julkaistu 28.01.2020 14:26\nVuosikymmenten lobbaus tuotti toivotun tuloksen – Seinäjoki ilmestyy kolmostien kyltteihin Ylöjärveltä pohjoiseen\nSeinäjoki tulee nykyistä paremmin näkyviin kolmostien viitoitukseen, kun Pirkanmaan ely-keskus lisää Seinäjoen nimen etäisyystauluihin Ylöjärveltä eteenpäin. Lue lisää\nMaakunta Julkaistu 28.01.2020 14:25\nLapuan tarkastuslautakunta antaa sapiskaa kaupungin kustannusseurannalle ja siitä raportoinnille – ”Kaupungin hallintopäätöksiä ei tehdä hallintolain edellyttämällä tavalla”\nLapuan tarkastuslautakunnan havaintojen perusteella kaupungin hallintopäätöksiä ei tehdä hallintolain edellyttämällä tavalla. Lue lisää\nMaakunta Julkaistu 28.01.2020 14:02\nWärtsilä ja ABB seuraavat Korona-viruksen tilannetta tiiviisti\nKorona-virus on vaikuttanut maailmanlaajuisten yhtiöiden kuten Wärtsilän ja ABB:n toimintaan. Lue lisää\nMaakunta Julkaistu 28.01.2020 13:23\nSoinin kunnanjohtajan johtajasopimus on hyväksytty, työ alkaa niukasti isommalla palkalla kuin edeltäjällä\nSoinin kunnanvaltuusto on hyväksynyt johtajasopimuksen kunnanjohtaja Johanna Rannanjärven kanssa. Lue lisää\nKysyimme, mitä sisältöä lukijat haluavat uuden Ilkka-Pohjalaisen verkkosivuille – Lue poimintoja vastauksista Julkaistu 30.12.2019 08:30\nSoinin kunnanjohtajan johtajasopimus on hyväksytty, työ alkaa niukasti isommalla palkalla kuin edeltäjällä Julkaistu 28.01.2020 13:23\nCrimppi aikoo pitää tuotantonsa pääpaikan Vaasassa\nVaasalainen johdinsarjojen ja valokuitukaapeleiden valmistaja Crimppi aikoo jatkossakin pitää tuotantonsa pääpaikan Vaasassa, yhtiö kertoo tiedotteessa. Lue lisää\nMaakunta Julkaistu 28.01.2020 11:48\nSahanpurut syttyivät palamaan teknisen työn luokassa Jurvan koulukeskuksessa – alkusammutus pelasti\nTeknisen työn luokassa, Jurvan Yhtenäiskoulun ja lukion pihapiirissä, syttyi tiistaina kello 11 aikaan pieni tulipalonalku. Koulun henkilökunta onnistui kuitenkin sammuttamaan palon ennen palomiesten saapumista. Lue lisää\nMaakunta Julkaistu 28.01.2020 10:29\nPoliisi jatkaa Seinäjoen kuolonkolarin syyn selvittelyä\nSeinäjoen Nurmossa valtatiellä 19 maanantaina tapahtuneessa kuolonkolarissa oli muitakin osallisia kuin kohtalokkaasti toisiinsa törmänneet henkilöauto ja kuorma-auto. Lue lisää\nMaakunta Julkaistu 28.01.2020 10:10\nAsuntokauppa käy kuumana Palosaaren lisäksi Ristinummella – kiinteistönvälittäjä: ”Se on mainettaan parempi paikka”\nPalosaarella myytiin viime vuoden kolmannella neljänneksellä yli 80 prosenttia enemmän rivi- ja kerrostaloasuntoja kuin vuotta aiemmin vastaavana ajankohtana. Lue lisää\nMaakunta Julkaistu 28.01.2020 10:07\nElina Moisio siirtyy Miltton Networksin johtoon\nAlajärveläislähtöinen Elina Moisio (VTM) siirtyy Miltton Networksin johtoon. Moisio on työskennellyt Networksin johtavana asiantuntijana vuodesta 2017 lähtien. Lue lisää\nMaakunta Julkaistu 28.01.2020 07:57\nJakk-vyyhti saamassa pisteen Kurikassa: valtuusto päätti peruuttaa vahingonkorvauskanteensa\nJalasjärven aikuiskoulutuskeskus Jakkiin liittyvä oikeudenkäynti on saamassa pisteen myös viimeiseen sivuhaaraansa. Kurikan kaupunginvaltuusto päätti maanantaina peruuttaa asiaan liittyvän vahingonkorvauskanteen. Lue lisää\nGranlund kavensi, mutta Nashville ei tavoittanut Torontoa Julkaistu 28.01.2020 10:30\nKontinen ja Dabrowski etenivät puolivälieriin Australian avointen sekanelinpelissä– nelinpelitaival sen sijaan päättyi puolivälierätappioon Julkaistu 28.01.2020 12:01\nSurun murtama LeBron James muisteli Kobe Bryantia: "Alan joka kerta itkeä uudestaan" Julkaistu 28.01.2020 10:34\nBulls otti täpärästi toisen perättäisen voiton – San Antonion DeRozan missasi ratkaisevan vapaaheiton Julkaistu 28.01.2020 07:04\nSuunnistushirmu Tove Alexandersson on Ruotsin Vuoden urheilija Julkaistu 28.01.2020 07:50\nMaakunta Julkaistu 28.01.2020 07:20\nYön uutiskooste: Kiinassa todettu jo yli 100 koronaviruskuolemaa, metsäteollisuuden työkiistaan haetaan tänään ratkaisua\nMaakunta Julkaistu 28.01.2020 07:00\nOssi Viljanen jättää PRP:n – ”Jos valittua linjaa halutaan voimakkaasti muuttaa, minä en ole oikea henkilö viemään sitä läpi”\nPäätös kypsyi joulunpyhinä. Syksyllä 2018 toimitusjohtaja Ossi Viljanen oli esittänyt Duuri Group Oy:n hallitukselle, millä aikataululla hänen johtamansa seinäjokelainen tytäryhtiö PRP etenisi tavoitteisiinsa. Tavoitteet oli asetettu yhdessä henkilöstön kanssa. Lue lisää\nLappajärvi haluaa korvata rakennusmestarin virkanimikkeen ”vanhahtavana”, korvaavaksi titteliksi tulossa yhdyskuntapäällikkö\nLappajärven tekninen lautakunta anoo kunnanhallitukselta lupaa yhdyskuntapäällikön viran auki julistamiselle ja viranhaltijan palkkaamiseen niin pian kuin se hakuprosessin puitteissa on mahdollista. Virka on määrä täyttää kuitenkin viimeistään kesäkuun alusta alkaen. Lue lisää\nNäkökulma: Wärtsilän Smart Technology Hub nousee vauhdilla Vaasan Vaskiluotoon\nWärtsilän Smart Technology Hub Vaskiluodossa rakentuu aivan silmissä. Leuto talvi on siivittänyt rakentamista. Lue lisää\nPohjalaisen verkkosivuilla häiriöitä – maksumuuri on nyt avattu, kaikki jutut luettavissa ilmaiseksi


tekniikat – Hirame-no-me\n2 huhtikuun, 2014 14 syyskuun, 2016 Hirame-no-me4 kommenttia\nTempura (tai tenpura, 天ぷら) on yksi japanilaisen keittiön rakastetuimmista ruokalajeista. Höyryävän kuumat, päältä rapeat ja sisältä mehevät friteeratut vihannekset, sienet, kalat ja muut meren herkut maistuvat kaikille. Tämä postaus käsittelee tempuraa yleisemmin, seuraavasta – klik, klik – löydät tempura-reseptin.\nFriteeraamisen taito saapui Japanin Nagaskiin 1500-luvulla portugalilaisten kauppiaiden ja lähetyssaarnaajien mukana. Sanan tempura alkuperästä kiistellään, mutta luultavasti se tulee latinasta, aikaa tarkoittavasta sanasta tempero. Nagasakista tempuran voittokulku jatkui muualle Japaniin, ja nykyään sitä pidetään yhtenä tyypillisimmistä japanilaisista ruokalajeista.\ntempura teishoku: tendon, misokeitto, pieni salaatti ja tsukemono-pikkelsejä.\nTempura valmistetaan kastamalla vihannekset tai meren antimet löysähköön taikinaan ja uppopaistamalla ne kiehuvassa, noin 165–170 asteisessa öljyssä. Se syödään sellaisenaan suolan kera tai dipataan pehmeällä daikonraasteella (daikon-oroshi) maustettuun, soijakastikepohjaiseen tsuyu-liemeen. Yleensä tempuran kanssa tarjotaan riisiä tai japanilaisia nuudeleita eli tattarista valmistettua sobaa tai vehnäistä udonia. Tempuran voi tarjota myös kulhossa riisin päällä (天丼・tendon) tai kuuman soba- tai udon-keiton päällä.\nTempurassa ei siis käytetä karkeita panko-korppujauhoja; sellaisia friteerattuja ruokia kutsutaan mm. nimillä furai (joka tulee englannin sanasta fry, kuten ebi-furai, friteeratut katkaravut), katsu (tulee sanasta cutlet, kuten tonkatsu, friteeratut possunkyljykset) tai korokke (tulee sanasta croquette, esim. potatokorokke, friteeratut perunakroketit).\nTempura on ruokalaji, joka kuuluu sekä kotikeittiöihin että ravintoloihin. Se voi olla pikaruokaa tai todellista gourmet’ta. Onpa ranskalainen Michelin-opaskin nostanut sen tärkeimpien kulinarististen nautintojen joukkoon, ja Tokio-oppaasta löytyykin useampi kolmen tähden tempura-ravintola.\nTempuraan voi käyttää melkein mitä tahansa sesongin vihanneksia sekä äyriäisiä, simpukoita ja valkolihaista kalaa – sen sijaan punalihaista kalaa, kuten lohta, kirjolohta tai taimenta ei yleensä käytetä. Tärkeää on, että raaka-aineet ovat mahdollisimman tuoreita.\nTyypillisimpiä raaka-aineita (neta) ovat:\nVihannekset: piiman eli vihreä paprika, shishitou eli mieto vihreä chili, okra, munakoiso, sipuli, shungiku eli vihanneskrysanteemin lehdet, shiso, satsumaimo eli bataatti, kabocha-kurpitsa, ginnan eli neidonhiuspuun marjat, renkon eli lootusjuuri, gobou eli vihannestakiainen, fuki-no-tou eli japaninruttojuuren kukkanuput, kakiage eli ohuiksi suikaleiksi leikatut ja yhdessä valmistetut vihannekset (porkkanaa, goboua, sipulia…)\nSienet: šiitake, maitake eli koppelokääpä, eringi eli osterivinokas\nKala: sardiini, datsu eli nokkakala, kisu eli kuore, anago eli meriankerias, aji eli piikkimakrilli, nishin eli tyynenmerensilli\nMuut meren antimet: jättikatkaravut (ebi), kalmari (ika), osteri (kaki), kampasimpukka (hotate), valas (kujira)\nSuomessa voi käyttää yllämainittuja vihanneksia sekä lisäksi vaikkapa kanttarelleja ja kaloista silakkaa, muikkuja ja ahvenfileitä.\nLopuksi vielä neljä eri näkökulmaa tempuran valmistukseen Youtube-videoiden muodossa: ensimmäisessä esitellään tekniikkaa, toisessa tempura muuttuu gourmet-herkuksi, kolmannessa mennään Ōsakaan, kalatorilla sijaitsevaan erittäin suosittuun pieneen tempuraravintolaan ja neljännessä valmistetaan tempuraa kotikeittiössä. Jokaisella kokilla on oma tekniikkansa ja reseptinsä.\nSeuraavassa postauksessa on Hirame-no-men tempuraresepti, klikkaa tästä!\nTempuraravintola Shunrakun kokki Hokkaidon Eniwasta esittelee tempuran valmistusta. Huomaa tempurataikinan (koromo) koostumus! Kokeunut tempurakokki jopa koskettaa sormillaan kiehuvaa öljyä, mutta kotona sitä ei kannata kokeilla.\nTempurakokki Kondou Fumio näyttää, miten kakiagesta tehdään kulinaristinen gourmet-annos.\nŌsakan kalatorilta löytyy tempuraan erikoistunut shokudou-ravintola eli ruokapaikka. Jonne jonotetaan, keskiyölläkin. Ruokailijat saavat valita tempuran raaka-aineet itse, ja annokseen kuuluu myös misokeitto asari-simpukoilla, joiden tyhjät kuoret heitetään yksinkertaisesti lattialle.\nJa lopuksi kotona mm. kevään ensiherkuista valmistettua tempuraa. Vihreissä vihanneksissa näkyy vihreää chiliä, japaninruttojuuren nuppuja (fuki-no-tou), shisoa, piikkiaralian versoja (taranome) sekä lisäksi kabocha-kurpitsaa ja sipulia.\nPäivitys 18.4.2014: lisätty maininta furaista, katsusta ja korokkesta.\nruokaruokakulttuuria, tekniikat, tempura\nMandariinin kuoriminen japanilaisittain\n12 maaliskuun, 2013 14 syyskuun, 2016 Hirame-no-meJätä kommentti\nMistäkö tietää, että mandariinin on kuorinut japanilainen? Oranssi hedelmä lepää kuortensa päällä kuin kukasta avautuneena.\nNiinkin pienet asiat, kuin mandariinin kuoriminen, voidaan tehdä monella eri tavalla. Meillä Suomessa lapsia opetetaan kuorimaan mandariini mahdollisimman yhtenäisenä nauhana – tai ainakin minun aikanani on näin opetettu – jonka voi sitten vaikka pujottaa pikkutytön käteen koruksi. Kuoriminen on vaikeaa, ja etenkin pienissä kätösissä kuorinauha katkeaa helposti. Mutta mikä ilo, kun se vihdoin onnistuu! Vaatiihan se tarkkuutta, ja vähän kärsivällisyyttäkin.\nJapanissa sitä vastoin mandariini eli mikan kuoritaan kukkaseksi. Vaatii sekin harjoittelua, jotta kukan terälehdistä tulee kauniit ja että ne avautuvat sievästi.\nTällöin kuoriminen aloitetaan hedelmän alanavasta, ei siis siitä mustasta tyngästä, josta hedelmä on ollut kiinnittynyt oksaan – se jää kukkasen pohjaan piiloon. Hedelmän kuori avataan pitkulaisina paloina, jotka jätetään kiinni pohjasta. Lopulta hedelmä irrotetaan myös pohjasta ja mielellään siistitään valkoisista rihmastoista. Ja kas! Kuorikukkasen keskellä lepää hedelmä.\nMiten sinä kuorit mandariinisi?\n29 tammikuun, 2012 Hirame-no-meJätä kommentti\nLitteät herneenpalot ovat herkullisia ja ne syödään kokonaisena. Omalta kasvimaalta herneenpalkoja voi kesällä napsia ennen kuin herneet kehittyvät kunnolla. Hyvin varustetuissa ruokakaupoissa tai aasialaiskaupoissa litteitä herneenpalkoja myydään esimerkiksi nimellä snow-peas tai ranskasta lainatulla, varsin kuvaavalla nimellä mangetout peas (”syödään-kaikki-herneet”).\nHerneenpalot pestään ja kypsennetään nopeasti – parhaimmillaan ne ovat al dente, pehmenneinä mutta vielä hiukan rapeina. Ennen kypsentämistä on hyvä kuitenkin poistaa palon selkäpuolelta sitkeä säie: napsaise palon tyvestä ja vetäise säie irti.\nTeksti ja kuva © hiramenome.com\nruokapalkokasvit, raaka-aineet, tekniikat, vihannekset\n28 tammikuun, 2012 Hirame-no-meJätä kommentti\nKonnyaku on tärkkelyspitoisen konjac-kasvin (lat. amorphophalus konjac) mukulasta valmistettu tiiviin hyytelömäinen ruoka-aine. Yleensä se myydään veteen säilöttynä suorakaiteen muotoisina paloina muoviin pakattuna.\nVäriltään konnyaku on yleensä harmaa ja siinä on tummia täpliä. Ohuen narumaiset ito-konnyakut ja usein löyhäksi kimpuksi kierretyt nuudelimaiset shirataki–konnyakut ovat väriltään valkoisia ja lähes läpinäkyviä.\nPaksumpaa konnyakua käytetään esimerkiksi nimono-pataruoissa ja talvisessa odenissa, sillä ne vaativat pitkän kypsennysajan saadakseen makua ruoan keittoliemestä. Ohuet shirataki- ja ito-konnyakut saavat makua nopesti ja niitä käytetään esimerkiksi sukiyakissa.\nMaultaan konnyaku on mieto, lähes mauton. Makua se saa ruoan liemestä, ja eritoten sitä arvostetaankin sen rakenteen vuoksi. Konnyaku on lähes kaloriton, mutta sisältää runsaasti kuituja. Ravintoarvoltaan se on kuitenkin hyvin köyhä.\nKonnyaku lausutaan (suomalaisittain) ”kon-njaku”. Kaksi n-äännettä on tärkeä lausua, sillä yhdellä n:llä lausuttuna, konyaku, merkitys muuttuu kihlaukseksi.\nKonnyaku voidaan voidaan viipaloida tai kuutioida pienemmäksi. Pienellä vaivalla saadaan aikaiseksi kierteistä köyttä muistuttava koristeleikkaus (alla).\nKONNYAKU NO KAZARI-KIRI eli konnyakun koristeleikkaus\nValuta konnyaku ja huuhtele se nopeasti valuvan veden alla.\nNosta leikkuulaudalle ja leikkaa n. 2–3 cm paksuisiksi viipaleiksi.\nTee viipaleiden keskelle pitkä viilto.\nVedä viipaleen toinen pää viillon läpi, jolloin konnyaku saa kauniin kierteisen muodon.\nTeksti ja kuvat © hiramenome.com\n16 syyskuun, 2011 Hirame-no-me5 kommenttia\nMalvakasveihin kuuluva okra on tärkeä raaka-aine esimerkiksi afrikkalaisessa keittiössä. Pitkulainen palkokasvi sisältää tärkkelyspitoisesta kasvilimaa, jolla voidaan saostaa esimerkiksi pataruokia. Okra tunnetaan myös nimellä gumbo.\nMyös Japanissa okra eli okura (オクラ) on tunnettu pitkään. Siellä se on saanut toisenlaisen käyttötavan: Palot keitetään nopeasti, vain parin minuutin ajan, jolloin ne säilyttävät napakkuutensa ja kasvien limaisuus on vielä hienovaraista.\nOkra on hyvin kaunis vihannes. Kun tuoreet palot ryöpätään nopeasti, niiden vihreä väri syvenee. Viipaloidut, tähtimäiset okrapalat antavat hienon silauksen ruoka-annoksille. Okraa voi tarjota lisukkeena, sitä voi ripotella pastan päälle tai lisätä aamiaisnaton sekaan. Kokonaiset okrat sopivat hyvin myös grillivartaisiin; grillattavaa okraa ei tarvitse ryöpätä.\nTuoretta okraa voi saada aasialaiskaupoista tai erikoisliikkeistä. Valitse pieniä, napakoita palkoja. Liian isot ovat puisia ja kypsyneet siemenet kovia.\nHuuhtele okrapalot ja lisää ne kiehuvaan, suolalla maustettuun veteen. Anna kiehua noin 2-3 minuuttia eli kunnes palkojen väri on syventynyt hienon vihreäksi. Kaada lävikköön ja valuta kylmän veden alla, jotta kypsyminen loppuu ja ylimääräinen limaisuus poistuu. Leikkaa palkojen molemmat päät pois ja viipaloi sopivan kokoisiksi siivuiksi. Käytä haluamallasi tavalla.\nruokaraaka-aineet, tekniikat, vihannekset\n13 elokuun, 2011 Hirame-no-me1 kommentti\nRaikas, ohuiksi suikaleiksi leikattu kaali tasapainottaa raskaita ruokia. Esimerkiksi tonkatsun eli friteerattujen porsaankyljysten seurana tarjotaan aina iso kasa kaalisuikaleita.\nJapanilainen kaali on ilmavaa, pehmeää ja mehukasta. Suomalainen kevätkaali muistuttaa japanilaista kaalia, ja se käykin suikaleiksi sellaisenaan. Myös punakaali sopii tarkoitukseen, minkä lisäksi sen hieno väri tuo kauniin säväyksen lautaselle. Tavallinen talvikaali sen sijaan on sellaisenaan liian tiivistä ja kovaa – se kannattaakin leikata hyvin hienoiksi suikaleiksi ja laittaa veteen pehmenemään ennen tarjoilua.\nKaalin leikkaamiseen sopii hyvin nagiri-bouchou, japanilainen ohut- ja leveäteräinen keittiöveitsi (kuvassa).\nKaalia tarkoittava japaninkielinen sana kyabetsu on lainaa englannista, cabbage. Sengiri tarkoittaa puolestaan tuhanneksi siivuksi leikkaamista.\nKYABETSU-NO-SENGIRI, HIENOKSI SUIKALOITU KAALI\nPoista uloimmat lehdet ja leikkaa kaali kahtia. Halkaise puolikkaat. Irrota kaalin kova sisus veitsellä. Suikaloi kaali mahdollisimman ohuiksi siivuiksi. Siirrä kaalisuikaleet heti kylmään veteen. Anna suikaleiden pehmetä vedessä noin 15–30 minuuttia.\nValuta kaalisuikaleet hyvin ja nosta keoksi lautaselle. Purista päälle sitruunaa halutessasi. Voit myös tarjota kaalisuikaleiden kanssa majoneesia.\nToinen tapa suikaloida kaali on hieman monimutkaisempi ja hitaampi, mutta kaalin suikaloiminen on hyvin ohuiksi suikaleiksi on helpompaa tällä tavalla.\nIrrota kaalin lehdet yksitellen ja leikkaa pois lehtien paksu lehtiruoti. Nosta muutama lehti päällekkäin ja leikkaa ohuen ohuiksi suikaleiksi. Jos kaali on kovaa talvikaalia, laita suikaleet kylmään veteen pehmiämään. Kaada lävikköön ja valuta hyvin. Nosta kaalisuikaleet kauniiksi keoksi lautasen reunalle.\n(Kuva lisätään myöhemmin)\nText & Photos © hiramenome.com\nruokalisukkeet, reseptit, tekniikat\nJapanilaisen teen hauduttaminen\n27 kesäkuun, 2011 Hirame-no-meJätä kommentti\nHyvän teen aineksia ovat laadukkaat teelehdet ja puhdas, hyvänmakuinen vesi. Teelaadusta riippuen vesi keitetään 60–90 asteiseksi. Esimerkiksi senchalle riittää +70 asteinen vesi ja banchalle sopiva lämpötila on +90 astetta. Vihreä tee sisältää runsaasti terveellisiä aineita, kuten katekiineja ja C-vitamiinia. Liian kuuma vesi tuhoaa nämä arvokkaat aineet sekä teelle ominaisen umami-maun.\nTyypillinen japanilainen teepannu, kyuusu, on matala, laakean mallinen keraaminen kannu, jossa on kahva kannun oikeassa kyljessä. Kyuusussa valmistetaan kerralla pieni määrä teetä. Malleja on useita. Joissakin malleissa sihdin voi irrottaa, mutta suositumpi on kannu, jossa sihtiosa on kiinni teekannussa. Kannu pestään pelkällä vedellä. Käytössä on myös isompia keraamisia teekannuja, joissa haudutetaan suurempi määrä teetä kerralla, sekä valurautaisia teepannuja.\nJapanilaiset teekupit ovat kooltaan länsimaisia teekuppeja pienempiä. Poikkeuksen tekevät korvattomat yunomi-mukit, joita käytetään esimerkiksi sushiravintoloissa. Teelehtiä mitataan kannuun yksi teelusikallinen kuppia kohti. Ensimmäiselle haudutukselle riittää minuutti, seuraavan kannullisen voi antaa hautua hiukan pitempään.\n1. Mittaa teelehdet teekannuun, yksi teelusikallinen kuppia kohti.\n2. Kaada kuuma vesi ensin teekuppeihin ja sitä kautta kannuun. Näin vesi jäähtyy sopivaksi herkille teelehdille.\n3. Anna hautua noin minuutin ajan.\n4. Pyöräytä teekannua kevyellä kädenliikkeellä ja jaa tee vähän kerrallaan kuppeihin.\n5. Kopauta lopuksi kannua ilmassa napakalla kädenliikkeellä niin, että saat viimeisetkin tipat puristettua teelehdistä.\n6. Tee on tarpeeksi vahvaa, kun se on väriltään kauniin kellanvihreää ja tuoksuu miellyttävälle.\n7. Tarjoa sellaisenaan tai japanilaisen wagashi-makeisen tai suolaisen tsukemono-pikkelsin kera.\nruokareseptit, tee, teen keittäminen, tekniikat\nJapanilaisesta riisistä ja sen valmistamisesta\n24 kesäkuun, 2011 Hirame-no-me2 kommenttia\nRiisi on japaniksi kome (米), keitetty riisi gohan (ご飯), tai meshi (めし).\nRiisi on erottamaton osa japanilaista ruokakulttuuria. Riisiä syödään aamiaisella, lounaalla ja iltaruoalla. Arkisen aterian pääruokalaji on juuri riisi, jota lisukkeet (o-kazu) täydentävät. Riisin merkityksestä kertoo myös se, että sana gohan tarkoittaa tarjottavan riisin lisäksi ateriaa.\nRiisin valmistamisella on siis hyvin tärkeä rooli japanilaisessa keittiössä. Parhaaseen tulokseen päästään, kun riisi pestään, liotetaan ja höyrytetään paineella. Vaikka yleensä puhutaan riisin keittämisestä, tarkoitetaan itse asiassa höyryttämistä. Kun riisi on valmis, se käännellään kuohkeaksi ja annetaan asettua hetki ennen tarjoamista.\nOikein keitetty ja kuohkeutettu riisi on miellyttävän tuoksuista ja makuista. Riisinjyvät ovat selkeästi erillisiä, vaikkakin kiinni toisissaan niin, että ne on helppo syödä puikoilla. Japanilaisen ilmaisun mukaan riisinjyvät seisovat, kome ga tattemasu. Kypsät riisinjyvät ovat pehmeitä, mutta eivät ylikypsiä: riisi antaa sopivasti vastusta hampaille.\nJapanilainen riisi (oryza sativa var. japonica) on pyöreäjyväinen, hieman tahmea riisilajike. Riisilaatuja on Japanissa monia erilaisia. Uuden sadon riisi, shinmai, on arvostetuinta. Mochigome eli mochiriisi on oma lajikkeensa, joka sopii pehmeisiin riisikakkuihin (mochi). Riisiä kasvatetaan koko maassa Hokkaidolta Kyushulle ja aina Okinawalle saakka.\nLänsimaissa myytävä japanilainen riisi on yleensä italialaista tai yhdysvaltalaista pyöreäjyväistä riisiä. Tunnettu Euroopassa myytävä merkki on Shinode, jota saa myös 10 kg säkeissä. Suomalaisille tuttu puuroriisi käy myös hyvin. Puuroriisi on hieman pienempijyväistä kuin japanilainen riisi, ja vaatii hiukan vähemmän vettä kuin tavallinen riisi. Sen sijaan pitkäjyväiset thairiisit, esikypsennetyt Uncle Ben’sit ja tuoksuvat basmati- ja jasmiiniriisit on paras jättää muuhun käyttötarkoitukseen.\nYksi kuppi eli ichi-goo (一合)\nRiisiä mitataan mittayksiköllä goo (myös kirjoitusasuissa gou tai gō, 合), joka on noin 1,8 dl. Yksi goo kuivaa riisiä vastaa kahta riisikupillista keitettyä riisiä.\nVeden määrä riippuu riisin laadusta ja määrästä sekä omista makutottumuksista. Mitään yhtä ja ainoaa totuutta ei riisin keittämisessä ole. Perinteinen tapa mitata veden määrä perustuu kokemukseen: riisi kaadetaan tasapohjaiseen kattilaan ja lisätään vesi käyttäen mittapuuna keskisormea: Sopiva vesimäärä nähdään, kun veden pinta ulottuu riisin pinnasta keskisormen sormenpään puoliväliin.\nHyvänä nyrkkisääntönä voidaan pitää myös (pestyn) riisin ja veden suhteena 1:1. Vettä laitetaan siis saman verran kuin pestyä riisiä.\nHuom! Käytä riisin keittämiseen aina puhdasta, hyvää vettä.\nRIISIN PESEMINEN eli kiillottaminen\nLänsimaissa puhutaan yleensä riisin pesemisestä, mutta japaniksi riisi itse asiassa hiotaan tai kiillotetaan (”kome wo togu”). Riisinjyviä hierotaan kevyesti puhtaassa vedessä, jolloin riisi kiillottuu.\n1. Mittaa riisi kulhoon ja lisää päälle kylmää vettä. Huljauta ja kaada vesi pois. Lisää uudestaan vettä niin, että riisi peittyy juuri ja juuri.\n2. Sekoita riisinjyviä vedessä pyöreällä ja rytmikkäällä kädenliikkellä ja hieraise niitä kevyesti peukalon ja kämmenen välissä. Käsi muodostaa pursottimen kaltaisen tötterön, jonka yläpäästä eli peukalon ja etusormen muodostavasta aukosta riisi pääsee pursuamaan ulos. Sekoita uudestaan ja hieraise. Jatka kunnes vesi on muuttunut valkoiseksi. Varo rikkomasta riisinjyviä.\n3. Kaada valkoinen vesi pois ja lisää kylmää vettä. Huljuttele riisiä vedessä ja kaada samea vesi pois. Jatka, kunnes vesi on kirkasta.\n4. Mittaa oikea määrä vettä riisimäärää kohden ja anna riisin levätä vedessä noin 30–60 minuuttia (vähintään 15 min) ennen keittämistä. Voit myös vaihtoehtoisesti kaataa riisin siivilään ja antaa sen levätä siivilässä 30–60 minuuttia. Riisin muuttuu samean valkoiseksi. Lisää silloin riisi ja vesi kattilaan tai riisinkeittimeen juuri ennen keittämistä.\nRiisi pestään eli kiillotetaan ennen höyrytystä.\nVideo 1: Riisin peseminen eli kiillottaminen\nVideo 2: Riisin huuhteleminen\nRIISIN KEITTÄMINEN eli höyryttäminen\n1. Kaada pesty riisi kattilaan ja kaada päälle puhdasta, kylmää vettä. Oikea veden määrä riippuu riisilaadusta ja ruoanlaittajan mieltymyksistä. Nyrkkisääntönä voidaan pitää suhdetta 1:1 eli yhtä kuppia (1 goo = 1,8 dl) kohden 1 kuppi vettä.\n2. Aseta kattilan päälle tukeva kansi. Jos kansi ei ole painava, voit laittaa kannen alle folio- tai leivinpaperiarkin.\n3. Kiehauta riisi. Kun kannen alta alkaa hiukan pulputa vaahtoa, alenna lämpöä. Älä avaa kantta.\n4. Anna riisin kiehua hiljalleen noin 15–20 minuutin ajan, kunnes kuulet pienestä porinasta, että vesi on imeytynyt kokonaan riisiin. Ota kattila pois liedeltä.\n5. Laita nopeasti kannen alle ohut keittiöpyyhe ja anna riisin höyrystyä kannen alla noin 15–20 min.\n6. Kun riisi on valmista, kuohkeuta se tekemällä riisiin muutama ristikkäinen viilto puisella tai muovisella pyöreällä lastalla. Sulje kannella ja anna vetäytyä hetken ajan ennen tarjoilua.\nHuom! Riisin keitinveteen ei lisätä suolaa eikä muita mausteita.\n1. Mittaa riisi keittimen sisällä olevaan kulhoon.\n2. Pese (eli kiillota) riisi, kunnes vesi on kirkasta.\n3. Mittaa vesi. Käytä apunasi kulhon laidassa olevia mittaviivoja. Mittaa veden pinta mieluummin viivan alapuolelle kuin yläpuolelle.\n4. Nosta kulho keittimeen ja sulje kansi. Anna riisin levätä noin 30–60 minuuttia (tai vähintään 15 min) ennen keittimen käynnistämistä.\n5. Käynnistä keitin. Riisin keittoaika on yleensä noin 40 minuuttia.\n6. Kun riisi on valmista, kuohkeuta se veteen kastetulla puisella tai muovisella pyöreän mallisella lastalla. Varo rikkomasta riisiä.\n7. Sulje kansi ja anna riisin levätä hetki ennen tarjoamista.\nKun riisi on valmis, se pöyhitään kuohkeaksi. Varo rikkomasta riisinjyviä.\nJapanilainen riisi keitetään painehöyryllä. Paras riisi keitetään yhä perinteiseen tapaan kattilassa, mutta nykyään lähes jokaisessa japanilaiskodissa on käytössä riisinkeitin. Riisin valmistaminen keittimessä on helppoa, ei vaadi vahtimista, minkä lisäksi niissä on monia käteviä lisätoimintoja, kuten ajastin, lämmitin, jne.\nJos keität riisiä usein, on riisinkeitin hyvä apu keittiössä. Euroopassa on nykyään markkinoilla monenlaisia risiinkeittimiä, joista osa keittää riisin jopa 15 minuutissa. Nopeus ei kuitenkaan ole välttämättä paras kriteeri. Parhaaseen tulokseen pääset japanilaiseen riisinkeittoon erikoistuneilla keittimillä. Tunnettuja merkkejä ovat esimerkiksi Zojirushi, Toshiba ja Sharp.\nKulhollinen riisiä on japanilaisen perusaterian tärkein osa.\nruokaraaka-aineet, riisi, tekniikat


Keskustelu - MAALISMUSSUKOIDEN ALKUVIIKKO (ma-ti) | Sana vapaa | Meidän Perhe\nMAALISMUSSUKOIDEN ALKUVIIKKO (ma-ti)\n[color=pink]Ja viikonlopun kuulumiset löytyvät täältä: http://www.vauva-lehti.fi/keskustele/tm.asp?m=7315340&p=&mpage=1&tmode=1...\nMiekii oon tehny viime aikoina niin, että kun poika syö aamulla joskus viiden kuuden välillä ja nukkuu siitä vaan noin seittemään ennenku alkaa hurja ähinä, ni käännän masulleen ni nukkuukin parhaimmillaan vielä yheksään asti. Miekään en uskalla nukuttaa masullaan " vahtimatta" ja kun poika nukkuu eri huoneessa, ni sit sen loppuajan torkun ite pojan huoneen sohvalla... Varmaan voisi hyvillä mielin antaa nukkua " vahtimattakin" kun poika jo osaa hienosta päätään nostella ja käännellä, mutta en vaan uskalla...\nSateinen päivä vaihteeksi, no tuleepahan oltua välillä ihan kotonakin, myö kun ollaan aika kovia menijäitä vauvan kanssa.... tai siis mie oon ja vauvalta ei paljon kysellä. En vaan jaksa täällä neljän seinän sisällä paljon oleskella.\nmistäs päin itä-suomea Maisa71 on kotoisin? myö ollaan Lappeenrannasta tänne Helsinkiin rantauduttu ja iloiseen Itä-Suomeen on aina hauska mennä....\n3.x. kyseli KUOLAAMISESTA, meillä poika on kans kuolannu jo jonkuu aikaa, alko varmaan n. 2kk vanhana, toivon ettei vielä olis hampaita tulossa.\nMie oon kans (niinku Browniette) jounu muutamia lasillisia viiniä sillon tällön, vaikka imetän... (max 2 lasia) Mites muut? Väkevämpiä juomia en varmaan vielä joisi... tai ei oo vielä ainankaan semmosta tilannetta tullut eteen et olis tullu mietittyä et otanko vai en...\nMuuten meille ei kummempaa kuulu, poika ähisee sitterissään siihen malliin että taidan mennä taas yhet kakka-vaipat vaihtamaan :)\nfiona77 ja poitsu 2,5kk\nklo 16:16 | 23.5.2006\nSport75 Miuta kyllä kiinnostaa tuo teatteri, eli jos ei muuta tuu ohjelmaan ni voitais lähteä teidän kanssa sitä katsastamaan :)\nMeidän tyttö kuolaa aika paljon. Ja pulauttelee ihan hirveesti. Vaatteet on koko ajan märät.\nAlkoholista... mä olen ottanut pari siideriä tai pari viinilasillista, ja imettänyt. Jos olen ottanut enemmän, niin en ole hetkeen imettänyt. Mä otin pari siideriä lätkämatsia katellessa, ja seuraavana aamuna oli pää kipeä! Vaikka en nyt parista siideristä humaltunut, niin kyllä se seuraavana aamuna tuntui...\nOnpa täälläkin tosiaan hiljaista.\nMulla vähän aikaa kirjoittaa, kun tytskä simahti vaunuihin.\nNyt oon aika väsyksis, ku eilinen päivä oli yhtä hulinaa ja sitte Melissa itki tuskissaan illalla :(, masuun otti kipeää. Oksensikin kaarella maidot pihalle -voi raukka!\nYö meni aika hyvin, söi ekan kerran 5maissa, sit puol 8. Vähän pientä ähinää, mutta ei mitään suurta.\nTämä ilmakin varmaan mulla vaikuttaa, ku on niin synkkää!\nTänään mennään tosiaan neuvolaan, mukava saada tietää kuinka meidän mussukka on kasvanut.\nOnko kellään muulla rela-tipat vaikuttaneet huonompaan suuntaan?\nMeillä nimittäin on, kokeiltiin tuossa pariviikkoa ekan kerran relatippoja, ku tuttava käski kokeilla. Niillä oli auttanut heti.\nMut meillä meni hullumpaan suuntaan, tyttö itki aivan kaares, joka kerta ku kakkas. Ennemmin ei ollu semmoista. Käytettiin jotain 3-4päivää, mut tulos ei muuttunut,joten lopetettiin.\nNyt eilen taas kokeiltiin, kun neiti ei ollut kakannut 4päivään (ennnemmin kakkas joka päivä, monta kertaa). No kakka kyllä tuli -ja sitä oli paljon!!!!!!!!!!!! Tyttö oli niin tyytyväinen sen jälkeen, mut illalla taas itki kovaa masuansa. Luulen että ne johtuvat tipoista...\nEn tohdi enää niitä antaa.\nVoi, kun jaksaisi siivota. Koirista lähtee ihan sikana karvoja ja sais olla imuri kädes aina.\nTilasin kans vauva-lehden ja eilen tuli eka numero :). Odotan innolla sitä kantoliinaa, jospa saatais siinäkin unet onnistumaan.\nTuun ilmoittelemaan mittoja myöhemmin.\nMaya ja Melissa (huomenna 2kk <3)\nTaas on muutama päivä vierähtäny siitä kun viimeksi mitään kirjoittelin, lukemassa oon kyl käyny. Mistähän täällä on juteltu? Nukkumisesta tais olla puhetta. Meillä nukutaan yöllä 11-12 tuntia kahdella syötöllä. Aamulla ollaan noin tunti hereillä ja sit nukutaan ulkona n.4 tuntia. Eilen tosin nukkui 4,5h. Muuten sit nukutaan sellaisia pieniä torkkuja pitkin iltaa.\nTäälläkin kurja ilma. Piti lähteä kaverin luo heti aamusta mut kun siel ei olis saanu rattaita katoksen alle niin jätettiin menemättä. Kotona vauva nukkuu kuistilla ilmasta riippumatta, ei tietenkään hirmu pakkasilla (niitä ei nyt kyllä oo odotettavissa).\nJoku aika sitten oli puhetta työhön paluusta. Mä meen töihin sitten kun löytyy jotain kivaa työtä josta maksetaan edes suhteellisen hyvää palkkaa. Mulla on kyllä työ minne palata mutta ite en tahdo, siellä kun sitä palkkaakaan ei tuu kun varmaan sen minimin. Kahden kanssa joutuu jo vähän miettimään tota palkkaa kun hoitomaksut kahdesta on sen 300e. Kotona olisin mielellään sen 3 vuotta, rahallisesti se vain ei taida olla mahdollista.\nMeillä oli sunnuntaina ristiäiset ja kaikki meni todella hyvin. Vauva oli kuin enkeli eikä itkenyt ollenkaan. Onneksi saatiin hyvä ilma, olisi voinut tulla sisällä ahdasta (n. 70 neliön talo ja n.20 aikuista ja 7 lasta). Kakkuakin jäi yli joten sain kotonakin viel herkutella. Minä taas todistin kuinka laho se pää tosiaan on... Unohdin ladata kamerasta akun... Onneksi kaverilla oli digikamera ja saan ne siirrettyä omalle koneelle.\nEipä tuu nyt muuta mieleen! Palaillaan!\nKati ja tytöt 3v ja 2kk 4pvä\nOnpas kurja ilma, sataa vettä.\nTäällä ei mitään ihmeellistä, arki rullaa eteenpäin tavallista tahtia. Eli kaikki on hyvin.\nKävin tosiaan sunnuntaina kävelemässä Naisten Kympin, vieläkin on jalat kipeenä...\nvaikkén oo ehtiny pinoutuu. Meillä kauheet ristiäisjärjestelyt täällä käynnissä. Oon lasten kanssa täällä mun vanhempien luona, kun pidetää ristiäiset täällä. Yritän taas pinoutua, lukemassa ainakin käyn.\n-Monkey ja Väpä 2+kk-\nHuhuu mihis te kaikki otte menneet??? Ei saa tolla tavalla mennä piiloon ja jättää meitä tänne yksin kirjoittelemaan, eli kömpikääs pikaisesti takaisin linjoille että on sitten päiväkahvilla iso pino luetavana:).\nVaikka vähän " tapahtumaköyhää" tämä elämä tällä hetkellä ainakin mulla tuntuu olevan. Päivät kuluva samaa rataa, ruoanlaittoa, ulkoilua, pyykkäämistä lasten kuskaamista kouluun ja kerhoon jne....huoh alkaa tuntua aika puuduttavalta tämä kotona olo.\nOnneksi tällä viikolla miehellä on enää yksi työpäivä ja sitten torstaina suunnistamme auton kohti mummollaa, iloiseen Itä-Suomeen...\nJa onneksi kesä ja miehen/isojen lasten kesälomakin on ihan nurkan takana, pääsee ainakin tosta lastenkuljetusrumbasta vähäksi aikaa.\nKesälomasuunnitelmat tuottaa kyllä oman päänvaivansa tällä hetkellä. Tällaisella porukalla kun ei ihan mihin tahansa lähdetä tai no joo lähdettäisiin jos olisi suuri tukku seteleitä takataskussa ja vanhemmilla enemmän seikkailumieltä kuin meillä.\nEli kotimaassa loma menee tyyliin mummolat/mökki ja varmaan jokin pieni risteilyjuttu sitten elokuussa kun tyttö on vähän isompi.\nTyttö porskuttaa ennallaan,. Eilen kun oli lämpimämpää nukkui levottomasti ulkona, mutta yö menikin sitten yhdellä syötöllä ja sekin vasta 05.30 ja iltahuudotkin oli minimissä vaikka toisin luulin ton päivän rikkinäisyyden vuoksi.\nNyt täytyy lähteä hakemaan ykkönen koulusta kun pääsevät tänään jo kello 11.00. Illalla jumppaan ja siivotakkin pitäisi kun villakoirat senkun vilistävät pitkin lattiaa...\nIhanaa päivää kaikille tasapuolisesti toivottelee,\nkasvatetaan nyt oikein urakalla tätä meidän pinoa tälle päivälle.\nFiona77 Savonlinnasta olen kotoisin ja työ on minut tänne eteläsuomeen tuonut. Ihanaa olisi joskus (vaikka sitten eläkepäivillä) tonne synnyinpaikkaan muuttaa takaisin.\nKyllä nämä päivät vilistävät nopsaan!!\nAAMUÖHINÄstä oli keskustelua ja tuntuu olevan yleistä....Meillä Eppu syö siis 02-03 välillä ja sitten 06-07 välillä ja sen jälkeen alkaa ähinä ja tuhina, mutta on kuitenkin selkeästi vielä väsynyt... Yksi tuttu suositteli kokeilemaan mahallaan nukuttamista, jolloin ei pääse käsillä huitomaan ja näin rauhoittuu unille...\nNyt ole parin viikon ajan kokeillut ja TOIMII!! Aluksi ei oikein mielellään olisi jäänyt masulleen, mutta pienen vastarinnan jälkeen nukahti ja nyt olen joka aamu laittanut masulleen nukkumaan ja enää ei " laita hanttiin" .\nOn ilmeisesti masullekin hyvä asento, koska paukuttelee aina tyytyväisenä ja kun nukkuu aamusyötöltä mun vieressä niin en pelkää tukehtumista, koska kuulen kuitenkin kaiken öhinän heti 10 sentin päässä hyvin. On muuten oppinut tällä viikolla nostamaan päätään mahallaan niin, että saa itse käännettyä pään puolelta toiselle.\nmeille ainakin oli siis hyvä neuvo ja kokeilu kannatti-suosittelen!\nMuutoin kuuluu ihan hyvää. Eppu syö nukkuu ja kasvaa ja minä olen laittanut innoissani pihaa!! Ihana möyriä ja istutella kukkia yms..\nKovasti Eppu syö käsiään ja välillä olen jo tarkastellut, että tuleeko hampaita, kun oikein iskee nyrkkejä suuhun??!!?? Mutta ei siellä tunnu eikä näy mitään..Kuolaa ei vielä oikeestaan ollenkaan, että senkään puolesta ei johdu hampaista, vaan tykkää ilmeisesti muuten vain maistella " juustokäsiään" (minusta vauvan kädet haisee ihan juustolle!)\nSateista, mutta raikasta ja hyväntuoksuista ilmaa pitelee....hyviä vointeja kaikille!! Urkki ja pojat\nIsommat lapset onneksi olivat päikyssä tänään niin saivat vähän virikiettä..Minua kun ei ulos huvita kaatosateeseen mennä ; ) Joel nukkui sujuvasti vaunuissa katoksessa pari tuntia päikkäreitä. En ihan taivas alle oo viittiny laittaa vaikka se sadesuoja onkin..\nYökin nukuttiin tosi ruhtinaalisesti. 21,30-06!!! Syöttö ja vielä torkuttiin reilu tunti. Paras ennätys tähän mennessä..8,5 tuntia putkeen unta ja itsekin nukuin 8 tuntia. Liian hyvää ollakseen totta ; ) Meillä usein niinpäin Joelin kohdalla että mitä huonommin päivällä nukuttu sitä paremmat yöunet vaikka useimmilla lapsilla se on toisinpäin..Nytkin on illalla Joel valvonu pian 3 tuntia ja nyt alkoi iltakitinä eli pian on laitettava poika unille. Vaikuttikohan helle taas eilen huonoihin päikkäreihin?!\nMeidän kaks vanhempaa lasta alkaneet kunnolla kääntyillä vasta 5-6 kkn iässä, mutta kyljelleen ovat kääntyneet jo 2,5-3kk ja Joel täyttää nyt ens lauantaina sen 3 kk eikä käänny kyljelleen. Hiljaa hyvä tulee sitten vissiin. Meidän vanhemmat lapset ovat sitten nopealla tahdilla edenneen siitä kääntyilystä, ryömimiseen, istumiseen yms vaikka käveleen ovatkin lähteneet noin 1v3kkn iässä. Taitaa Joel noudattaa samaa kaavaa. Lattialla pidän poikaa niin paljon kun voin pelkäämättä että sisarukset astuisi päälle eli aina kun vaan ehdin vieressä istua. Vähintään pari kertaa päivässä kuitenkin ja vatsallaankin pieni hetki tai niin kauan kuin poika viihtyy eli max 5 min ; ))\nYönsä nukkuu vatsallaan mutta meillä se ei aina oo ähinöihin auttanut..alkuun auttoi mutta viimeaikoina ei. silti yöt rauhallisempia kun hän nukkuu vatsallaan. Nyt täytyy mennä laittaan Joelia yöunille. Mies laittoi jo isommat. Se on moro taas!\nt.lyytikki kera kolmikon\nJa pakko raahautua liikenteeseen jossain vaiheessa, mut siitä myöhemmin!\nIhan ensiks tosta kääntymisestä. Meillä ei neiti vielä osaa kääntyä selältä mahalleen (eikä edes kyljelleen), mutta eipä tytöllä ole juuri ollut tilaisuuksia harjoitella kun niin vähän oon lattialla pitänyt. Me nimittäin asutaan maatasossa ja jos joku jättää rapun ulko-oven auki (sitä tapahtuu täällä usein ARGH!) niin meillä on lattia tosi kylmä ja veto käy. Pidän vilttiä tottakai alla, mut silti on ihan jäiset kädet tytöllä eli täytyy viltti vielä lämmikkeeks päällekin laittaa ja sit pakko hattu laittaa korvien suojaks ettei vaan tulis korvatulehdusta. Ja sekin vielä, et kun on se refluksi niin lääkäri kehotti mahdollisimman paljon pitämään pystyasennossa (eli asentohoitoa, jotta ruoka ei nousis ruokatorveen niin helposti) niin sitäkin täytyy miettii, et syömisestä olis vähintään tunti ennen kuin vaakatasoon lattialle laittaa. Huh, onpas monimutkaista nyt kun ihan mustaa valkoselle kirjoittaa.. oppiikohan neiti ikinä kääntymään selältä vatsalleen ku ei tilaisuuksia paljoo oo?! =/ Täytyy kyl nyt rupee kaikesta huolimatta paljon pitää lattialla.\nJoannalta kans kuolaa valuu hirveesti ja nyrkit ois suussa koko ajan. Mut en usko, et hampaista johtuu ku mullekin vast 9kk iässä eka hammas tullu. Meidän suvussa muutenki kehitytään hitaasti eli en panikoi vaikka muiden vauvat oppii ties mitä taitoja ennen " meitä" , tiedän kuitenki et perästä tullaan jossain vaiheessa =D\nTosiaan, pakko lähtee tänään taas kaupoille nimittäin ostin viime viikolla Hemtex-liikkeestä (kun oli -40% ale) kaksi pussilakana settiä Pesin ne ja eilen kun vaihdoin petivaatteet niin pussilakanaa repes saumoista oikeen kunnolla! Tarkistin sit niin kaikki reunat päätelty tosi huonosti eli hajois ihan kokonaan jos yrittäis laittaa uudestaan! Tarkistin myös sen toisen setin ja ihan sama homma! Kyllä on pas*aa laatua, ei voi muuta sanoa. En enää ikinä osta sieltä mitään. Onneks pidin ne itse kun meinasin antaa toisen setin lahjaks. Nyt sentään voin palauttaa ne. Harmittaa kun oli tosi nätti kuvio. Täytyy näköjään panostaa ja ostaa kalliilla laadukkaat. Meillä on nimittäin tällä hetkellä varmaan yli 10v vanhat petivaatteet käytössä ja kyllä on lujaa/hyvää/pehmeää laatua, mutta kun alkaa pikkuhiljaa tympiä ku ne on niin rumia =)\nSit nukkumisesta: Yöunet on n. 12h kolmella syötöllä. Ekan kerran neiti herää itse n.4h päästä ja sit siitä 3h eteenpäin niin mun on annettava refluksilääke (kun se täytyy antaa 3xvrk eli 8h välein) ja 15min kun on vaikuttanu niin syötän sit. Onneks tosta on tullu jo rutiinia niin ei haittaa ja yleensä Joanna unissaan imee sen lääkeen, et nukkuu sen 15min ku pitää odottaa ennen syöttämistä.\nPäivisin taas vaihtelee tosi paljon millon nukkuu ja kuinka paljon. Ihan riippuen siitä onko hiljaista ja nukkuuko ulkona vai sisällä.\nMä tässä pähkäilen lähdetäänkö miehen kans ruotsin risteilylle sunnuntaina tai mies menee yksin ja mä ja Joanna lähdetään Joensuuhun viikonlopuks mun vanhempien kans " sukuloimaan" . Luultavasti Joensuuhun kun kaikki on niin paljon kyselly ja laivalle pääsee aika helposti tästä helsingistä... tosin kesän risteilyt on aika täynnä jo.\n-S & J 3,5kk-\nEilisestä lievästä kankkusesta toivuttu ja yökin nukuttiin melko hyvin..Eli noin klo 22 kävin itse nukkuun. Joel puoli tuntia aiemmin. 03 syöttö ja 07 mies nousi syöttään ja toi Joelin sen jälkeen mun veikkuun ja nukuttiin 8,30 asti. Oltais nukuttu pidempäänkin kai mutta meidän tonttinaapurina lasten leikkipuisto ja siellä kaupungin ukko alkoi ajaa nurmikkoa tosi kova äänisellä leikkurilla. Mies vei siis isommat lapset jo 8 päikkyyn kun heillä retkipäivä.\nLuin tuolla että joidenkin vauvelit kääntyilevät jo..Pitäisköhän huolestua kun Joel ei edes käänny selältä kyljelleen vaikka kuinka äsken yritin lelua viedä tarpeeksi sivulle että kääntyi myös pää ym..Joel täyttää ens lauantaina " jo" 3 kk. Keskimmäinen lapsemme on kääntynyt kyljelleen " jo" 2,5 kkn iässä. Pystyyköhän tätä harjotteleen ollenkaan? Pidettävä vauvelia vaan lattialla mahd paljon?! Meillä se ei tosin montaa kertaa päivässä onnistu kun aina olis oltava itse vieressä etteivät isommat sotke pienen päälle...\nNyt lyö pää tyhjää taas. Pitäis pian hakea isommat hoidosta ja miettiä ruokapuolta..Illalla olis kiva päästä vielä ulos lasten kans ja vielä kävely tai pyrälenkille. Täällä vähän ukkostaa joten saapi nähdä miten iltasuunnitelmien käy. Se " ministepperi" on tullut postiin minkä tilasin tv-shopista , ) Pitäis saada se sieltä haettua niin ei tarvis miettiä sataako illalla ja pääseekö lenkille. Sillä kun sitten sisällä voi lenkkeillä koska vaan ; ) Melko kallis paukku oli 156,90!!! Siksi se onkin vielä postissa vaikka perjantaina tuli jo saapumis ilmoitus.\nKai se on pakko vääntätyä hommiin taas. Heipat!\nt.lyytikki kera kolmen lapsen


Hilu neuloo huvikseen: Valepalmikkoa sukkiin\nKyllä on blogi hunningolla. Keskeneräisiä käsitöitä on läjäpäin ja blogin luonnoksissa näyttää olevan vähintään sama määrä luonnostekstejä. Olisko tähän joku selitys? No ehkäpä työrintamalla on ollut hieman vilkkaampaa ja työ on niin sanotusti haitannut harrastuksia. Nyt kun kesäloman ensimmäinen satsi alkoi, pitäisi olla aikaa saattaa loppuun lukuisat keskeneräiset harrastusprojektit. Toisaalta, koska neulominen ja siitä bloggaaminen on vain huvitusta itselleni, jätän tekemättä jos kertakaikkiaan ei huvita. Nii!\nNämä valepalmikko-kuvat odottivat siellä blogin luonnoksissa julkaisemista. Valepalmikko on silkkaa huijausta, näyttää palmikolta mutta ei sitä ole. Kuvio syntyy ylivetokavennuksista ja langankierroista. Silmukkamäärän tulee olla viidellä jaollinen. Jos ei ole, valepalmikkoa voi vuorotella muiden pintojen kanssa, kuten kuvien harmaissa sukissa. Sukan varressa valepalmikko on myös funktionaalinen, se joustaa hyvin ja palautuu muotoonsa tavallista joustinta paremmin. Neulojalle valepalmikko tuo vaihtelua perusjuttuihin.\n1 krs: *2 nurin, 3 oikein*\n2. krs: *2 nurin, nosta 1 silmukka oikein neulomatta, neulo 2 oikein, nosta neulomaton silmukka kahden viimeksi neulotun silmukan yli*\n3. krs: *2 nurin, 1 oikein, langankierto, 1 oikein*\n4. krs: kuten 1. kerros


Vaikka useimmat yhdysvaltalaiset tuomitsivat väkivaltaisuudet, on suhtautumisessa hyökkäyksen vakavuuteen suuria eroja.\nEntisen presidentin Donald Trumpin kannattajat tunkeutuivat vuosi sitten Yhdysvaltain kongressitaloon estääkseen Joe Bidenin presidentinvaalivoiton vahvistamisen. LEHTIKUVA/AFP\nVuosi sitten loppiaisena sadat Yhdysvaltain väistyvän presidentin Donald Trumpin kannattajat tunkeutuivat kongressitaloon Washingtonissa estääkseen Joe Bidenin presidentinvaalivoiton vahvistamisen. Useiden ihmisten kuolemaan johtaneesta hyökkäyksestä tuli synkkä hetki Yhdysvaltain demokratian historiassa, mutta edelleen on epäselvää, millä nimityksellä sitä edes pitäisi kutsua.\nCapitol-kukkulan tapahtumia on kutsuttu hyökkäyksen ohella muun muassa mellakaksi, kapinaksi, vallankaappausyritykseksi, kansannousuksi, terrorismiksi ja protestiksi.\n"Heti kun tapahtuma oli ohi, haluttiin määritellä, kuka luo todellisuutta, kuka määrittää miksi sitä kutsutaan", sanoo professori Benita Heiskanen Turun yliopiston John Morton -keskuksesta.\nHän itse on käyttänyt usein termiä kansannousu.\n"Mutta ei ole olemassa mitään oikeaa. Oikeastaan tässä tilanteessa on kiinnostavaa nimenomaan se, miten sitä tapahtumaa merkityksellistetään."\nKäytetyn terminologian kirjavuus kertoo siitä, kuinka paljon näkemykset loppiaisen tapahtumista vaihtelevat. Vaikka useimmat yhdysvaltalaiset tuomitsivat väkivaltaisuudet, on suhtautumisessa hyökkäyksen vakavuuteen suuria eroja.\nYksien silmissä tunkeutuminen kongressitaloon oli osa Trumpin yritystä kumota vaalitulos ja häiritä demokraattista prosessia, jolloin vallankaappausyrityksestä puhuminen olisi oikeutettua. Toisten mielestä vallankaappausyritys on liian jyrkkä termi, koska se viittaisi suunniteltuun yritykseen anastaa valta. Kolmannet taas näkevät, että mellakoitsijat olivat oikealla asialla, eikä Trumpia ainakaan voi syyttää väkivaltaisuuksista.\nSunnuntaina julkaistun ABC Newsin kyselyn mukaan 72 prosenttia yhdysvaltalaisista on sitä mieltä, että mellakoitsijat enimmäkseen uhkasivat demokratiaa. Neljäsosa vastaajista oli kuitenkin sitä mieltä, että osanottajat enimmäkseen suojelivat demokratiaa.\nVastaajista 58 prosenttia näki, että Trump oli paljon tai hyvin paljon vastuussa mellakasta, mutta 41 prosenttia katsoi, että hänellä oli vain vähän tai ei lainkaan vastuuta tapahtuneesta.\nKonservatiivimedia ja moni republikaanien johtohahmoista on pyrkinyt vähättelemään hyökkäyksen vakavuutta.\n"Siinä kävi sellainen kiinnostava ajallinen trendi, että ensinhän monet olivat tuomitsemassa sitä tapahtumaa niinä päivinä. Sitten sitä alettiin yhtäkkiä vähätellä", Heiskanen sanoo.\nJälkikäteen julkaistut viestit paljastivat, että jotkut hyökkäystä myöhemmin vähätelleet republikaanivaikuttajat olivat tapahtuman aikana järkyttyneitä väkivallasta ja patistivat Trumpia puuttumaan tilanteeseen.\nJotkut republikaanit jopa väittivät myöhemmin, että hyökkääjät eivät todellisuudessa olleet Trumpin kannattajia, vaan naamioituneita vasemmistoaktivisteja. Jotkut taas ovat korostaneet sitä, että jos loppiaisen hyökkääjiä tutkitaan, täytyy tutkia yhtä tarkasti myös esimerkiksi Black Lives Matter -mielenosoittajia.\nKysymys siitä, kuinka suunniteltu hyökkäys oli, on edelleen ilman varmaa vastausta. Asia on kongressin edustajainhuoneen viime kesänä perustetun erityiskomitean tutkinnan ytimessä.\nYhdeksänhenkinen komitea pyrkii saamaan selville, miten mellakka organisoitiin ja ketkä sen takana olivat. Trumpin hallinnon rooli on luonnollisesti polttopisteessä, mutta monet Trumpin lähipiiriin kuuluvista ovat kieltäytyneet tulemasta komitean kuultaviksi, mistä voi seurata heille syytteitä.\n"Se on nyt sellaista poliittista kädenvääntöä, missä käydään ihan konkreettista valtataistelua", Heiskanen toteaa.\nTästä huolimatta komitea on haastatellut jo satoja ihmisiä ja kerännyt tuhansia asiakirjoja. Tulevina kuukausina komitean on tarkoitus julkistaa löydöksiään ja pitää myös televisioituja kuulemisia. Loppuraporttia odotetaan tämän vuoden aikana.\n– Olemme saaneet selville joitakin asioita, jotka aiheuttavat aitoa huolta, kuten yrityksiä murentaa demokratiaamme, komitean puheenjohtaja, demokraattiedustaja Bennie Thompson sanoi ABC:lle.\n"Kyseessä vaikutti olevan useiden henkilöiden koordinoitu yritys torpedoida vaalit."\nUseiden yhdysvaltalaisten on kuitenkin luultavasti vaikea uskoa mitään, mitä erityiskomitea julkistaa, sillä monet republikaanit ovat jo lytänneet prosessin poliittiseksi ajojahdiksi. Komitean jäseninä on seitsemän demokraattia ja kaksi republikaania.\nJos komitea löytää todisteita siitä, että hyökkäyksen taustalla oli koordinoitu yritys muuttaa vaalitulosta, se voi toimittaa todisteensa oikeusministeriölle. Ministeriö puolestaan voi päättää syytteiden nostamisesta. On siis yhä täysin mahdollista, että esimerkiksi Trump tai jotkut hänen avustajistaan saavat rikossyytteet loppiaisen hyökkäykseen liittyen.\nEdessä voikin olla monenlaisia lainopillisia kiemuroita. Trump on saanut rajua kritiikkiä myös joiltain republikaaneilta siitä, että hän ei moneen tuntiin kehottanut kannattajiaan poistumaan kongressitalosta. Syytteen nostaminen jonkin asian tekemättä jättämisestä olisi kuitenkin melko poikkeuksellista.\nVirkaatekevänä puolustusministerinä hyökkäyksen aikaan toiminut Christopher Miller on kertonut kongressille, että Trump ei soittanut hänelle hyökkäyksen aikana. Varapresidentti Mike Pence kuitenkin soitti hänelle, ja Millerin mukaan se antoi jo hänelle riittävät valtuudet kansalliskaartin toimittamiseen paikalle, joten Trumpin puuttumista ei tarvittu.\nOsittain vailla vastausta on yhä myös kysymys siitä, miksi kongressitalo oli mellakan aikaan niin heikosti suojattu, että tavallisten kansalaisten oli mahdollista tunkeutua sisään. Joidenkin mielestä Trumpin hallinto oli tarkoituksella pitänyt turvatoimet verrattain kevyinä.\nTrump asetettiin edustajainhuoneessa jo viime tammikuussa virkasyytteeseen kapinaan lietsomisesta, mutta syyte ei mennyt läpi senaatissa.\nRinnakkain kongressin tutkinnan kanssa käynnissä on liittovaltion poliisin FBI:n tutkinta. Se on keskittynyt hyökkäyksen taustojen selvittämisen sijaan tutkimaan niitä henkilöitä, jotka kongressitaloon konkreettisesti tunkeutuivat.\nTutkijoilla on ollut käytettävissä rutkasti materiaalia, sillä valvontakameroiden lisäksi loppiaisen tapahtumat tallentuivat myös lukemattomiin sosiaalisessa mediassa julkaistuihin kuviin ja videoihin.\nYli 725 henkilöä on saanut syytteet hyökkäykseen liittyen. FBI:n mukaan lista voi vielä kasvaa, sillä kaikkiaan lähes 2 000 ihmistä osallistui mellakkaan, eli enemmän kuin alun perin arvioitiin.\nUseimmat syytteet eivät ole vakavia, vaan koskevat vain laitonta tunkeutumista rakennukseen. Eräs mies sai 20 päivää vankeutta varastettuaan oluen edustajainhuoneen puhemiehen Nancy Pelosin toimistosta. 225 henkilöä on kuitenkin saanut syytteet väkivallasta, joka on enimmäkseen kohdistunut Capitolin poliisiin. Näistä vakavammista rikoksista on alkanut tulla tuomioita viime aikoina.\nToistaiseksi ankarimman tuomion sai 54-vuotias floridalainen https://www.maaseuduntulevaisuus.fi/ymparisto/artikkeli-1.1699557r, joka oli hyökännyt poliisia päin lautoja ja palosammutinta käyttäen, ja tuomittiin viideksi vuodeksi vankeuteen. Sarvipäähatullaan maailmanlaajuista julkisuutta saanut Jacob Chansley, 34, puolestaan sai kolmen vuoden ja viiden kuukauden vankeustuomion.\nNelisenkymmentä henkilöä on saanut syytteet suunnitellusta rikoksesta. He ovat enimmäkseen Proud Boysin kaltaisten äärioikeistoryhmien jäseniä. Ketään ei toistaiseksi ole syytetty kapinasta, mikä johtuu todennäköisesti siitä, että syytettä on vaikea todistaa.\nSyytteiden kasautuessa on alkanut kertyä tarkempaa tietoa siitä, millaisia henkilöitä hyökkäykseen osallistuneet olivat. Syytetyistä 87 prosenttia on miehiä, ja heidän keski-ikänsä on 39. Tämä ei asiantuntijoiden mukaan ole tyypillinen ikä ekstremisteille, jotka ovat yleensä nuorempia.\nSyytteitä saaneet tulevat joka puolelta maata monenlaisista taloudellisista taustoista. Sotilastaustaiset ja konkurssin kokeneet ovat yliedustettuina, mutta joukossa on myös paljon hyvin toimeentulevia ihmisiä, kuten asianajajia.\nHeiskanen kertoo, että tutkimuksen mukaan hyökkääjien joukossa ovat yliedustettuina ihmiset alueilta, joilla valkoisten osuus väestöstä on ollut laskussa.\n"Se on aika kiinnostavaa juuri historiallisesti ajateltuna, että kiista tässä on nimenomaan kansakunnan luonteesta. Mitä se tarkoittaa, kenellä on oikeus valta-asemaan, ja kenellä on oikeus olla osa kansakuntaa."\nAiheet Benita Heiskanen Capitol-kukkula Donald Trump Joe Biden Yhdysvaltain kongressi\nPresidentti Biden arvioi, että Putin yrittää Ukrainan valtausta – Silloin sanktiot Venäjää vastaan olisivat "ennenäkemättömät"\nMellakoinnin muistopäivänä Biden aikoo painottaa, ettei Yhdysvallat voi hyväksyä poliittista väkivaltaa\nYle: Niinistö korosti Nato-jäsenyyden olevan Suomen omissa käsissä — tähdensi asiaa myös Putinille puhelinkeskustelussa\nPekka Sauri myrkyllisistä some-keskusteluista: "On korkea aika vallata julkinen keskustelu takaisin hyvän tahdon hallintaan" – Sauli Niinistö hehkuttaa kirjoitusta 26.01.2022\n"Ei helppo, mutta ei mahdotonkaan", sanoo kielestämme japanilainen Haruna Berg, joka tuli vaihto-oppilaaksi pieneen pitäjään ja opettaa nyt suomea ulkomaalaisille 26.01.2022\nKoronapandemian yksi vaikutus: Verot kiinnostavat 26.01.2022


Avoinna olevissa kylpylöissä huolehditaan hygieniasta ja turvaväleistä – Vaasan Tropiclandiassa pohditaan tarkkaan, milloin olisi hyvä aika avata | Yle Uutiset | yle.fi\nKokoomus on viemässä kolme tärkeää pormestarin paikkaa – keskusta iloitsi torjuntavoitosta, perussuomalaisten kuntajytky hiipui – Katso Ylen vaaliaamun tuoreet analyysit\nYle/ Lukas Rusk\nSyyslomaviikolla väkeä riittää avoinna olevissa kylpylöissä. Ulkomaan matkojen sijaan ihmiset lomailevat nyt kotimaassa.\nKylpylöissä on käytössä koronavirukseen liittyviä erikoisjärjestelyitä. Esimerkiksi allasosastolle päästetään rajoitettu määrä asiakkaita. Härmän kylpylän allasosastolla Kauhavalla saa olla vain 50 asiakasta kerrallaan.\nMyös pukukaappeja ja suihkuja on poistettu käytöstä muun muassa Kalajoen Sanifanissa.\n– Siivousta ja desinfiointia on myös tehostettu THL:n ohjeistuksien ja suosituksien mukaisesti, kertoo Sanifanin kylpyläyhtiön operatiivinen johtaja Anette Pudas.\nPudaksen mukaan asiakkaita ohjeistetaan myös kuulutuksin pitämään turvavälejä ja huolehtimaan käsihygieniasta.\n– Onneksi asiakkaat ovat noudattaneet tunnollisesti ohjeistuksia, Pudas sanoo.\nTHL:n mukaan (siirryt toiseen palveluun) ei ole näyttöä siitä, että koronavirus SARS-CoV-2 voisi levitä uima-allasvesien kautta. Uima-allasvesissä käytetään aina desinfiointikemikaalina klooriyhdisteitä, joiden ansiosta virukset tuhoutuvat nopeasti uima-allasveteen joutuessaan.\nTropiclandia suljettuna toistaiseksi\nKoronatilanne hankaloittaa erityisesti Vaasassa syysloman viettoa. Tropiclandian toimitusjohtaja Tuomas Luukkosen mukaan Tropiclandian parkkipaikat olisivat normaalisti täynnä, nyt paikalla on vain pari autoa.\n– Tilanne on todella poikkeuksellinen, Luukkonen sanoo.\nTropiclandia suljettiin henkilökunnassa olleen koronavirustapauksen vuoksi. Luukkosen mukaan kyseessä oli osittainen varotoimi tartunnan leviämisen vuoksi. Toisaalta viime kevät opetti, että paikkaa ei ole kannattavaa pitää auki, kun ihmiset eivät liiku.\n– Keväällä nähtiin, että kun ihmiset alkaa pelkäämään koronaa ja sitä tartuntariskiä, niin ihmiset eivät uskalla tulla. Tulee efekti, että koronan voi saada naapuritoverilta. Kyllä tämä nähdään kaikkialla, että ihmiset ovat nyt lähinnä kotona ja lenkkipoluilla, Luukkonen kertoo.\nTropiclandia pysyy suljettuna ainakin syysloman ajan. Kylpylässä tarkkaillaan tilannetta ja pohditaan, milloin olisi hyvä aika avata.\n– Tämän kaltaisen laitoksen avaaminen ja sulkeminen ei ole nopea toimenpide. Ennen kuin tilanne rauhoittuu ja uskalletaan liikkua, siihen menee aikaa. En uskalla sanoa, kuinka paljon, mutta saattaa mennä pidempäänkin, että me uskalletaan avata, Luukkonen kertoo.\nPäivittyvä seuranta: HUSin tunnistautumispalveluissa häiriö – vaikuttaa myös koronatestien ja -rokotusten ajanvarauksiin


Netprofile 27.5.2020 13:59\nIrtaudu tavanomaisesta Lenovo Yoga Duet 7i -tietokoneella ja tee maailmastasi värikkäämpi Lenovon E-Color Pen -kynällä.\nLenovo tuo kuluttajille uusia työkaluja verkottuneessa maailmassa toimimiseksi. LTE-mobiiliyhteyksiä tukevat ja Windows 10 -käyttöjärjestelmällä varustetut 2-in-1-kannettavat Lenovo Yoga Duet 7i ja Lenovo IdeaPad Duet 3i sopivat sekä opiskelijoille että muille monipuolisesti tietotekniikkaa käyttäville. Yoga Duet 7i sisältää lisäksi mielikuvituksen valloilleen päästävän Lenovo E-Color Pen -kynän. IdeaPad Duet 3i:n mukana tulee vakiomallinen digitaalinen kynä.\nLisäksi uutena tuotteena esitellään valituilla markkinoilla monipuolinen henkilökohtaiseen yhteydenpitoon sopiva täysiverinen Android-tabletti Lenovo Smart Tab M10 FHD Plus (2nd Gen). Alexa-älyapurilla varustettu laite toimii myös Alexan suositussa näyttötilassa, jos käytössä on lisävarusteena saatava Smart Dock -lataustelakka.\nLenovo Yoga Duet 7i on Lenovon ensimmäinen Yoga-tietokone, jossa on irrotettava taustavalaistu Bluetooth 5.0 -näppäimistö. Yogassa on myös säädettävä tuki, jonka avulla voidaan helposti vaihdella eri käyttötilojen välillä. Folio-suojakotelon kanssa laitteen paino on vain 1,16 kilogrammaa. Lisävarusteena saatavan LTE/4G-mobiiliyhteyden lisäksi Yoga Duet 7i tukee Intel Wi-Fi 6 (Gig+) -yhteyksiä. Laitteen käyttö on sujuvaa ja monipuolista irrotettavan näppäimistön ja infrapunakameraan perustuvan Windows Hello -kirjautumisen ansiosta. Läsnäolon aistivan Glance by Mirametrix -järjestelmän ansiosta videotoisto pysähtyy, kun käyttäjä siirtyy pois koneen äärestä. Päätä kääntämällä näytöllä olevan sisällön voi siirtää laitteeseen liitettyyn toiseen näyttöön.\nYoga Duet 7i:n sisuksista löytyy jopa 10. sukupolven Intel Core i7 -prosessori Intel Iris Plus -grafiikalla. Windows 10:llä varustettu laite on vahva yhdistelmä älykästä suorituskykyä, liitettävyyttä ja upeita viihdeominaisuuksia. Kristallinkirkas 13-tuumainen IPS 2K -kosketusnäyttö tarjoaa 450 nitin valovoimaa, kapeat kehykset ja 100 prosentin sRGB-väriavaruuden. Päitäkääntävän tyylikkään laitteen värivaihtoehdot ovat savenharmaa ja orkidea.\nPiirtämistä ja kirjoittamista varten näytön tuen voi asettaa sopivaan kulmaan. Digitaalinen kynä on vakiovaruste. Lisävarusteena on saatavana uusi ladattava Lenovo E-Color Pen, joka pystyy poimimaan värejä mistä tahansa esineestä tai kuvasta helposti kynällä koskettamalla. Tämän värin voi sitten siirtää tietokoneen piirros- tai kuvankäsittelysovellukseen, kuten Adobe Photoshop, Adobe InDesign tai Adobe Illustrator.\nKirkkaan äänen takaa Dolby Audio, ja upean visuaalisen elämyksen tuottaa Dolby Vision. DDR4-muistia on saatavana 16 gigatavuun asti, PCIe SSD -tallennustila venyy enimmillään yhteen teratavuun. Yoga Duet 7i:n akkukesto on jopa 10,8 tuntia. Tekoälyoptimointi lisää akkukestoa keskimäärin 20 prosenttia, kun otetaan käyttöön Q-Control Intelligent Cooling -jäähdytystoiminto.\nMonipuolinen uusi 2-in-1-laite Lenovo IdeaPad Duet 3i on niin ikään saatavana LTE-yhteydellä varustettuna. Ultrakevyt (0,86 kilogrammaa Folio-suojakotelon kanssa) IdeaPad Duet 3i on ihanteellinen laite opiskelijoille ja muille, jotka tarvitsevat täysiverisen PC:n, mutta eivät halua kantaa liikaa painoa mukanaan. Laite on Lenovon ensimmäinen IdeaPad-tietokone, jossa on irrotettava Bluetooth 5.0 -näppäimistö. Muihin ominaisuuksiin kuuluvat Lenovo Digital Pen -kynä, Intel Pentium -prosessori sisäänrakennetulla näytönohjaimella, Wi-Fi-yhteydet sekä häiriötön Dolby Audio -ääni.\nMetallisen tuen ja irrotettavan näppäimistön ansiosta laitetta voi käyttää neljässä eri tilassa: tablettina, kannettavana, telttana tai tasona. IdeaPad Duet 3i:n 10,3 tuuman Full HD IPS -näytön 330 nitin kirkkaus tuo tehoa työhön ja nautintoa viihdekäyttöön. Valinnaisen LTE-yhteyden avulla ei myöskään tarvitse viritellä kännykästä tukiasemaa.\nIdeaPad Duet 3i:n käyttö onnistuu helposti myös etäämmältä puhetta tunnistavan Cortana-älyapurin ja kahden 360 asteen mikrofonin ansiosta. Älykkäästi suunniteltu kamerasuojus tarjoaa yksityisyyttä, ja kaksi USB-C-porttia tuovat nopeaa liitettävyyttä. Muistia laitteeseen saa enimmillään 8 gigatavua, eMMC-massamuistin suurin koko on 128 gigatavua. Tyylikkään grafiitinharmaan laitteen akkukesto on jopa 7 tuntia.\nLenovo esittelee myös Lenovo Smart Tab M10 FHD Plus (2nd Gen) with Alexa Built-in -tabletin, jossa on sisäänrakennettu puheen tunnistava Alexa-älyapuri. Lisävarusteena saatavan älykkään Smart Dock -telakan avulla laitetta voidaan käyttää myös Alexan näyttötilassa. Tätä laitetta ei toistaiseksi tuoda Suomen markkinoille. Kevyt ja mukana kuljetettava tabletti painaa vain 460 grammaa ja se sisältää 2,3 gigahertsin kahdeksanytimisen MediaTek Helio P22 -mobiiliprosessorin, kosketuskäyttöä tehostavan TDDI-sirun ja 10,3 tuuman Full HD IPS -näytön. Tyylikkään grafiitinharmaan laitteen akkukesto on jopa 9 tuntia.\nUutuuslaitteen muihin ominaisuuksiin kuuluvat myös välitön laitteen lukituksen poisto kasvojentunnistuksella, nopea Drop In -keskusteluominaisuus sekä Alexan edistykselliset yhteysominaisuudet. Lapsitilan avulla voidaan valvoa perheen pienimpien laitekäyttöä, ja silmiä suojataan haitalliselta siniseltä valolta. Mukavuutta peleihin ja Youtube-videoiden katseluun tuovat 4,6 millimetrin kapeat kehykset, ja kaksi eteen suunnattua kaiutinta uppouttavat Dolby Atmos -äänimaailmaan.\nHinnat ja saatavuus Euroopassa\nLenovo Yoga Duet 7i, jossa on näppäimistöllä varustettu Folio-suojakotelo ja piirtokynä, tulee Euroopassa saataville arviolta kesäkuussa 2020 valittujen jälleenmyyjien ja Lenovo.com-nettisivuston kautta. Arvonlisäverolliset hinnat alkavat 1199 eurosta.\nLenovo IdeaPad Duet 3i, jossa on näppäimistöllä varustettu Folio-suojakotelo, tulee saataville arviolta heinäkuussa 2020 valittujen jälleenmyyjien ja Lenovo.com-nettisivuston kautta. Arvonlisäverolliset hinnat alkavat 429 eurosta.\nLenovo Smart Tab M10 FHD Plus (2. sukupolvi) tulee valituilla markkinoilla saataville arviolta kesäkuussa 2020 jälleenmyyjien ja Lenovo.com-nettisivuston kautta. Hinnat alkavat 229 eurosta. Laite ei tule myyntiin Suomessa.\nKuvia ja kattavat tekniset tiedot löytyvät Lenovo StoryHub -sivustolta.


Taimien esikasvatuksen aika on nyt - Turun Seutusanomat\nKoti Piha ja puutarha Taimien esikasvatuksen aika on nyt\nTaimien esikasvatuksen aika on nyt\nKeväisiä puuhia puutarhassa\nMikko Uusi-Honko ottaa siniviuhkasta pistokkaita. Pöydällä on pelargonioita. Kuvat: Pionien Koti.\nPihat ja puutarhat ovat vapautuneet lumipeitteestään Varsinais-Suomessa: On siis aika kääntää katseet ulkotilojen suuntaan. Nyt kun kotoilusta on tullut yhä isompi osa arkea, kiinnostus puutarhanhoitoon on nostanut päätään.\nPUUTARHA. Vallitseva tilanne on vaikuttanut siihen, että kotona ja mökillä vietetään aikaa enemmän kuin ennen. Kotoilun myötä myös pihat ovat aiempaa tehokkaammassa käytössä ja niihin halutaan Taivassalossa sijaitsevan Pionien Kodin Tuula Uusi-Hongon mukaan todella panostaa.\nUusi-Honko kertoo, että viime keväänä kotona oleminen ja kotimaan lähimatkailu näkyivät myynnin lisääntymisenä puutarhoilla.\n– Hyötykasvien taimet loppuivat ja monet puutarhat sulkivat ovensa jo ennen juhannusta. Eipä tässä voi muuta sanoa kuin, että aikainen lintu madon nappaa. Kannattaa hankkia taimet ajoissa, hän vinkkaa.\nTaimille maalis–huhtikuu ovat parasta esikasvatusaikaa.\n– Pionien Kodissa on paljon muutakin kuin pioneja. Orvokkeja jo myydään. Pelargoniat, muut kesäkukat ja amppelit kasvavat kovaa vauhtia ja ovat myyntikunnossa yöpakkasten hellittäessä. Erilaisia yrttejä, tomaatteja ja vaikkapa kesäkurpitsoja valmistuu kevääseen, Uusi-Honko toteaa.\nElämme parhaillaan toista koronakevättä, mikä näkyy poikkeuksina myös puutarha-alalla. Yleensä Uusi-Hongot kiertävät tähän aikaan vuodesta Helsingin, Turun ja Tampereen puutarhamessuilla myymässä pionien astiataimia. Tänä päivänä myynti tapahtuu enimmäkseen verkossa. Kesälle on varovaisesti suunnitteilla tilaisuuksia, joihin voi osallistua pienryhminä rajoitukset huomioon ottaen.\nVaikka pionit eivät kasva Suomessa luonnonvaraisena, niitä on kasvatettu täällä jo satojen vuosien ajan.\n– Kuitenkin pioni on ollut Suomessa jo 1600-luvulta lähtien, jolloin sitä kasvatettiin ja myytiin apteekissa lääkinnällisenä rohtona. 1900-luvun alusta lähtien muotiin tulivat isommat, komeammat ja tuoksuvammat pionit, Tuula Uusi-Honko sanoo.\nSuomen rakastetuin pioni Sarah Bernhardt.\n– Suosion takana on se, että pionit ovat erittäin helppohoitoisia. Taimi istutetaan aurinkoiseen paikkaan. Tärkeimpänä asiana on liiallisen kosteuden välttäminen, sillä pioni ei saa jäädä veteen makaamaan, Uusi-Honko lisää.\nPionilajeja on Pionien Kodissa tarjolla kymmenkunta ja lajikkeita yli sata erilaista.\n– Suosittelemme aloittamaan pioneihin tutustumisen aina kiinanpioneista, joita aiemmin kutsuttiin jalopioneiksi. Kiinanpioni kestää parhaiten vaihtelevia ja yhä vetisemmiksi muuttuvia talviamme. Esimerkiksi Suomen kaikista yleisin ja rakastetuin pioni, Sarah Bernhardt, on kiinanpioni. Sarah hyvin todennäköisesti oli se muistojemme ”mummon ihana vaaleanpunainen” aarre, Uusi-Honko toteaa.\nPionien Koti on ollut mukana Luonnonvarakeskuksen koordinoimassa geenivaraohjelmassa, jonka tavoitteena on varmistaa vanhojen lajien säilyminen.\n– Olemme lahjoittaneet pioneja Luonnonvarakeskukselle. Tutkimuksessa on jo tullut yllätyksiä esimerkiksi juhannuspionia koskien. Juhannuspioni on vanha pioni, joka kasvaa useassa paikassa Vakka-Suomessakin. Sitä lisätään ainoastaan kasvullisesti juurakoista, joten sen olettaisi olevan täysin samanlaista. Tutkimuksissa kuitenkin löytyi 16 eri genotyyppiä, kertoo Uusi-Honko.\n• Pionien Kodin nykyisten omistajien Tuulan ja Mikon isä Matti Uusi-Honko päätti vuonna 1995 vielä kerran muuttaa maalle mielessään yrityksen perustaminen.\n• Taivassalosta löytyi unelmat mahdollistava pieni kauppapuutarha.\n• Uusi-Hongot erikoistuivat pioneihin jo ennen vuosituhannen vaihdetta huomatessaan, että Suomessa ei yksikään puutarha ollut erikoistunut pioneihin.\n• Pioneille tehtiin verkkokauppa ja näin saatiin myyntialueeksi koko Suomi ja myöhemmin Ruotsi.\n• Erilaisia parhaimpaan pionien kukintaan ajoittuvia tempauksia Pionien Koti on järjestänyt alusta alkaen eli yli 20 vuoden ajan. Ensimmäinen Pioniviikonloppu järjestettiin 2015. Tapahtumissa on aina ollut oheistoimintaa pioneihin liittyen, kuten esimerkiksi istutusnäytöksiä ja luentoja.\nEdellinen artikkeliKerttu Vihantola viihtyy Varissuolla\nSeuraava artikkeliLähes 200 turkulaista halusi osallistua kaupunkiviljelyyn